url: =I Min Bang Hiam? | Tongsan\nTuma kum 30 lai in eimi University sangnaupangte in Taangpau (Common language) neih ding vai na buaipih mahmah ngei uh hi. Kum zalom 21 sung ei minam citawmte’ phutkhak thu lian khat in: Hihna kantelna (In search of Identity) ahi hi. Kei kua ka hiam, ka ngeina bang hiam, ka kampau bang hiam, ka mun ka gam koilai hiam, ka min taktak bang a hiam … cih thute kithupi ngaihsut semsem hi. Tua hi a, eimite a dingin ‘Ka min bang hiam?’ cih thu ngaihsut dingin kong lui nuam hi.\nDavid Bradlay kici kampau kansut siampa in Tibetto Burma namte minhaute hi a, min thu-ah buai mahmah uh hi hong ci hi. Hong cih mah bangin min i hau a, i deihdeuh om in, i deihloh zong om hi. Min kivawhdan nam tuamtuam om a, (1) Ethnonyms: Nammin kitap (2) Glossonyms: Kampau kitap (3) Allonyms: Nam khat min tuamtuam (4) Allograms: Min khat laimal gawmzia tuamtuam (5) Autonyms: Tualsuak min (6) Exonyms: Minamte’ hong sapna min (7) Loconyms: Om mna mun le mual kitap (8) Paleonyms: Min kikhelte (9) Neonyms: Nam tuamtuam kigawm min cih te ahi hi. I minam min ‘Zo’ maw, ‘Chin’ maw, ‘Tedim’ maw, ‘Ciimnuai’ maw? Khangthakte in thukhualtak a ngaihsuthuai thu ahi hi. Ei Tedim kampaute in i min vai tawh kisai in a nuai a thu 4 siksan in gatang kaih ding kisam ka sa hi. (1) Ngeina kikhiatlah a himah ding ahi diam? (2) Tualsuak min kikhia-lah hi. (3) Min khiatna huang kikim lo hi. (4) Ngimna khatciat tawh min kivawh hi.\n(1) Ngeina Kikhia-lah: Mihingte in a pianzia, i ngeina kikhia-lah hi. ‘Ngeina’ thuneihna – cultural authority’ in minamte hong henkhawm hi. Ngeina i kiplet sawm manin ‘picinna, bulkipna, kipumkhatna’ a pian theih mah bangin, khat veivei ‘kol-awkna, kivingvialna, kisongsawlawina’ piang thei hi. I ngeina ah: min phuahzia midangte tawh kibanglo hi. Min tap kinei ciuhteuh a, a gualgual in pai diamdiam hi. Kikantan theilo hi. Kihazat theih, ki-tuh theih hi lo hi. Minmal kim in khiatna nei a, ut peuhpeuh kiphuak theilo hi. Sa kap lo pi Kap min kiphuak ngeilo hi. I min pen i hihna hi a, khansung tangthute ciaptehna ahi hi. I minpi thupi mahmah ahih manin minpi tawh sam mengmeng lo hihang. Minno kinei kim a, tua min tawh kisam hi hang. A hih hangin, i sanggam dangte (Falam, Hakha, Mizo) in tua bang ngeina nei lo uh hi.\nKawlpi a, Pi Vom Lian Kapi kiang ah, “Pi aw, na min kua kitap hiam?” ka cih leh, “Ka suah ni zan, khuapihte gamvak hong tuahpha uh a, vom a lian mahmah khat man uh ahih manin, ka min Vomliankapi hong phuak uh hi” hong ci hi. Tua hi a, minphuahdan le thupisakzia kibang lo ihih manin minam min thu ah zong i thu ngaihsutzia kilamdang toto hi. I sanggam dangte in phattuam nading, kipumkhat na ding ahih nak leh min khat peuhpeuh pom thei uh hi. Eimite pen tua ci lo hi hang. Ei minlo pi tawh kisap ding ngaihsun ban lo hi hang. Khangthakte in min thu ah ngeina’ thungeihna bang ciang kiplethuai ding hiam? Ngeina mah thupi i cihcih laitak midangte muhna ah “Mittaw sialkhau let” kibang thei ding hi.\n(2) Tualsuak Min mah Kikhia-lah: ‘Zo’ pen i tualsuak min hi a, ‘Chin’ pen mite hong sapna ahi hi. I pianpih min palngulh in mite hong sapna min innteeksak ding i hiam? Zomi pipi bang hangin mindang tawh kilo sese ding i hiam? cih thu gamsung gampua ah ging ziauziau thei hi.\nHih bang thu pen leitung mun khempeuh ah om kawikawi hi. Pawl khatte in mite sapna min deih nawnlo in a mau min tawh khalkik uh a, (Calcutta pen Kolkata, Madras pen Chennai, Burma pen Myanmar, Rangoon pen Yangon) Pawl khatte in khel sese lo uh hi (Kayin- Pakangiaw, Kachin- Jinghpaw, Bangkok- Khrungthep, Greece – Ellinki, Japan – Nihon, South Korea – Hankook, China – Zhonghua). ‘Zo’ min pen Zo Dynasty pan i neih tualsuak min hi cih sawm leeng ‘Chin’ zong Chin dynasty pan ki pan hi a ci om leuleu hi. Sengam ‘Zo’ le ‘Chin’ kumpi namte a hi ngei dingin i dinmun niamlua ahih manin san zawh ding haksa hi. Tua ahih manin Sen gam a om Zo le Chin kumpi lian namte hi kha lo zaw ding hi hang. Kammal kinai bek hi ding hi.\nI tualsuak min ‘Zo’ pen tualsuak min ahihna genkul nawnlo hi. ‘Chin’ cih kammal i ngah dan a kigen tuamtuam om hi (oli,fcsif;? tcsif;csif;). ‘Chin’ cih kammal pen Kawlte in ei kammal mah tawh hong sapna hi ding hi. Khang lam (Kanpetlet) le zanggam (Asho) i sanggamte in amau le amau ‘Khiang’ kici uh hi. Tua Khiang kammal pen Kawlte in a awsuah mantak in lo thei lo uh a, Khin (Chin) hong ci uh hi. Tuabang awmal kikhelzia (phonological shift) pen Kawl le Zo kikal ah tampi om hi. Ei mite in ‘-ang’ a cihna kammalte Kawlte in ‘-in’ ci uh hi. Gentehna in: Yaw kam in (xrmef;-Thamang) pen Kawl kam in (xrif;-Thamin) ahi hi. Hih thu uphuai pen a, matlap om pen hi.\nMikang kumpi hong khan ciangin Kawlte hong sap bang in Chin hong ci uh hi. 1894 kum in “Chin-Hills regulation Act” na bawl uh hi. Tua Chin kammal kem toto in, Galpi khatna lai in Chin min tawh Mikang kumpi-inn sung a lut khin minamte ihi hi. First Chin, Second Chin, Third Chin, Fourth Chin min tawh Kawlgam suahtakna a kip na dingin luang le ban tawh a lei minamte ihi hi. ‘Chin’ pen ‘Zo’ zah in a innteek loh hangin huatsah le gimneihzah dingin min sia min ginalo hi tuanlo hi. ‘ZO’ min mah khum a sa zungzung minamte i hih kawm in, ‘Chin’ min a huatsah vilvel ding minam i hi sam diam!\n(3) Min Khiatna Huang Kikimlo: Min thu i gen ciangin a huamkhak huang kikim den lo hi. ‘Zo’ huang liatna kiciangtan lo a, ‘Chin’ huang liatna kikim lo hi. ‘Tedim’ cih min nangawn nampi lungsim tawh i kep kul ding hi. A kikimlo huangte anuai a bangin en dih ni.\n“-ချင်းအမျိုးသားနေ့” pen “Zo minam ni” hi a, “ဇိုအမျိုးသားနေ့” cih ding hi tuan lo hi.\n“-Chin Association for Christian Communication – CACC” in Khalkha gimnamteng huam,\n“-Chin Association for Rural Development – CARD” in  CACC sangin toizaw,“Zomi Christian Literature Society – ZCLS” in Zo le Sihzang nangawn huamzolo,“Zomi Baptist Convention – ZBC” in Tedim gam Tonzang gam huam nawn lo,“Zomi Baptist Convention of Myanmar – ZBCM” in Ngawn gam khengsuk zolo,“Falam Chin Christian Literature Society” in Falam Kampau tuiphum pawlpi teng bek huam,\n“Chin Literature Forum – CLF” in Falam Kampau tuiphum pawlpi lo teng huam,\n“Chin Baptist Assocation -CBA” Kawlpi in Khalkha te kipawlna hi a,\n“Chin Baptist Assocation -CBA” Lamka in Tedim mite bek huam hi.\nEi lam pan in Zomi le Chin a gamhuam zah kikim dingin i ngaihsut laitak in, i lawmte in Chin pen a huamkim pen dingin koih uh a, tua Chin nuai ah, Laimi, Zomi, Cho, Khumi cihte kigualkimsak uh hi. I minam bup sangin a toi zaw deuh ei mau bangkua sung thu tawm en leng:\nCope topa hun lai (1919-1938) in “Tedim Kam Thu Kizakna Lai” na kihawm a, Mikang kam in “Chin Hills News” na ci hi. Tedim le Chin kikim sak ngei cihna ahi hi. Lai Siangtho thuciamthak na kitei a, ‘Kamhau Dialect’ na ci leuleu hi. Tua ahih manin sangmang hun lai a kipan minkip a nei lo ihi hi.\nAhi zongin Mikang hun lai a Tedim Sub-Division huam sung kam phen kullo teng Tedim mi, Tedim pau i kici hi. Tu laitak a Tedim gamkhen (towpship) sung thu bek a gennuam i hi kei hi. Eimite in ‘Zomi’ i cih ciangin kua teng huam hiam? Tedim mi i cih ciangin kua teng huam hiam? I zatna mun le hun tawh kizui in a huamzah kibanglo hi. Kei Zomi hiing, Tedim mi hi keng i ci thei ngeikeiding a, tua mah bangin Kei Tedim mi hiing, Zomi hi keng zong i ci thei ngei kei ding hi. Khang thakte in Zo le Tedim zatsiam in i innteek sak semsem ding kisam hi. I minam sungah tui le nga bangsak ding hi hang.\n(4) Bang Ngimna Nei: Min thu i gen ciangin bang ngimna (Intension) tawh gen cih thupi mahmah hi. Leitung thu, gam ki-ukna thu, minam thu a kipan thu bulphuh khat peuh siksan in min a kipulak ahi hi. Leitung thu le van tung thu kituamkhen thei lo a, a vekpi in ki-awh diimdiam hi. Ki khianiang nitniat hi. Biakna (Tuiphum pawlpi) kipawlna sungah Zomi le Chin thu khauh pai mahmah ngei hi. Biakna sungah zong minam thu hong lut ziauziau zel a, a min Zomi Baptist Convention na ngawn kiplo zah dingin ling litlit ngei hi. Tua bang thute ngimna omlo pi in piang lo hi.\nNet (Internet) sungah thu tuamtuam kikum, kitawng, kiko ngeingai in i om thei zel hi. (Minam dangte tua ci khollo uh hi). Tuma kum 3 pawl in khatvei Tonzang le Tedim teng tuamdin mai lel leng cih khawng Email ah ka mu ngei a, tangtoi vai, kawcik vai, tapkual vai ka sa hi. Tua bang a pulakkhia mite in zong ngimna mah nei ding hi.\nThai gam-ah Linguitics ka kah lai ka Thesis min “A phonological reconstruction of Proto-Chin” a hi hi. Pu Vum Son in “Banghang in ‘Chin’ ci na hiam?” hong ci pah lian hi. Dawng kik man lo in a mah’n hong nusia khin hi. Eimi gam ki-ukna lam a bulngaihsutte lakah, a tamzaw in ‘Zo’ mah ci vinven pian tek uh hi. ‘Chin’ i gimneih manin midangte in mual hong khupsan khak ding, ‘Zo’ mah i cih cinten manin ‘Zo’ huang sungah i awkcip khak ding ngaihsut huai ka sa hi. Hih min nih bek hi lo in, i theihloh kal in ‘Tedim’ zong hong lutlut ta hi. Mai lam ah ‘Ciimnuai’ khawng ‘Tonzang’ khawng zong hong lut thei lai ding hi. Bang ngimna tawh hiam cih ngaihsut ding kisam hi.\nThukhupna: Hih a tunga thulu liteng a banban in ngaihsun kawm in, i min dinmun lungngai dih ni. Bang hun ciangin Kei Tedim kampau kici i hiam? Bang hun ciangin Kei Zomi kici se a, bang hun ciangin ကျွန်တော် ချင်းလူမျိုးပါ kici i hiam? Hihte ei bawltawm hilo hi. “Tedim Kam Thu Kizakna Lai” pen “The Chin Hills News” na kici ngei a, “Zolai Simbu” ci napi “T = Tedim Pau eima pau” i ci hi. နိုင်ငံသား စိစစ်ရေး ကပ်ပြား tunga လူမျိုး a cihna mun ah ချင်း ka  ci a, ka Passport tunga Nationality (လူမျိုး) a cihna mun ah MYANMAR ka ci hi. တီးတိန် min tawh နိုင်ငံသား စိစစ်ရေး ကပ်ပြား ka ngah ngeikei ding a, CHIN mintawh Passport ka ngah ngei kei ding hi. Sakhi-te in a tatnang uh kuam kua a khual bangin Zomi Khangnote zong minampi lungsim nei in, tatnang kuam kua a khual siam khangthakte hong hi ta hen.\nNote :- Chin State buppi in kithutuakna tawh min khat bek zang ding cih ahih kei leh eilam teng hih danin ih kicihcih hang Chin State laihawl a omteng lungtang a manzo nailo salel ing laigelh pen in!\nBy: Rev. Khoi Lam Thang, (General Secretary, Bible Society of Myanmar)


timestamp: atn

url: =Generation X ~ Hau Za Cin :: ZOMI DAILY\nposted on 7 February 2016 at 10:25 am Lomkholna: Article, Hauzacin\n“Generation X”, a tomin “Gen X” cih pen Robert Capa in a zat kammal hi a, kum 1950 to lai a khangkhia khangno numei leh pasal te genna ahi hi. Ama genna ah, “Generation X ka ci mai uh hi. Ka ngaihsutsut uh ciang zong ka pil ka siamna uh leh ka neih ka lamte un zong a huamkhak zawhloh ding khangthak a piang himawk cih ka mu uh hi,” ci hi.\nTua a gennop bang hiam ciin a kan James Deverson in 1964 kumin British Youth te thu a kanna pan hihbang in thukhupna bawl hi. “Tulai taka khangnote pen a kitenma un lumkhawm uh a, a nu leh pa in Pasian thu a ute hun sangin tawm hilhzaw in, Kumpinu neih ding deihlo giap uh a, a nu leh pa zahtakna neilo ngiat uh hi.” Hih James Deverson thukankhiat pen Woman’s Own magazine te in suah dingin a kansak uh hinapi, a thumuhkhiat pen siahuai salua uh ahih manin a magazine vuah suahsak dingin deihlo kik uh a, tua tak ciang Deverson zong a cihna ding theilo in Hollywood ah journalist Charles Hamblet kiangah huhna ngen a, amah tawh pangkhawm in mundangah hong suaksak uh hi. Amau zong Capa kammal Generation X mah hong zang uh hi.\nGen X te pen postmodernism zawh cianga hong khangkhiate ahi hi. Modernism leh postmodernism te hih lai ah i genkhin man kei ding hi. A tomin gen pak leng modernism ah khuakpilna ciimtak a sia leh pha theihna zat hun i ci pak dinga, postmodernism hun ah bel kideidanna nengneng, gentehna in numei leh pasal, avom leh akang, etc cihbangte kizang nawnlo hun genna hi. Gen X te hun ah nu leh pa kikhen tam a, a nu leh pa te makai kituh in buai keei mah le-uh amau bel makai ding utlo leuleu uh hi (they ignore leaders, makaite zong thupisim selo, a mudah bel hilo, makai hih ding zong ut selo lel, kinlo). Laisiam tam mahmah hun hi a, khangno a tamzaw degree nei vive hi uh hi. Ahi zongin a nu leh pa hun sang sum muh tamzaw tuanlo, tawmzaw tuanlo hi. Pasal bek hilo in numei zong khasum sang hong kipan in hong tam deuhdeuh hi.\nGen X te pen 1961 leh 1981 kikal a piang teng hi in kingaihsun a, baby boom a cih hun uh, WW II bei khit a naungek tam neih ding cih a hanciamna uh pan hong piangte tate ahi hi. 1950 kum pawl in leitung galpi 2-na (WW II) a bei ciangin USA, UK, Australia, New Zealand te in “Ta tam neih ding” ciin “Baby Boom” policy guang uh a, tua hangin gal hun sunga ta nei manlo te in ta nei in, numei bang High School zo peuh leh M.R.S. (Mrs) degree la dingin college kah uh hi. College a kah ma in pasal nei a cihnopna hi. Tua manin US bangah inn mun kikhawng in inn tampi kilam a, sumbawlna hoih in a gam hong khangto hi. Nungkal in Obama in gamsung puah ding billions budget a phuatkhiat pen WW II zawha US infrastructure puahkikna ding hipan kici hi. WWII hun ma deuh leh WWII hun sung teng pen amau gam adingin zong naupiang hiin sumbawlna hita leh a kiat mahmah hun khat na hi gige hi. Tua zawha hong piang kik, hun hoih ciang hong piang kikte tate pen Gen X i cihte ahi hi. Gen X pen MTV generation zong kici a, MTV in nakpi in a luvaihsak khangnote ahi uh hi.\nGen X zawh ciang Gen Y a cih uh om leuleu a, tuate pen 1981 pan 1990 kikal a piangte pawl a genna uh ahi hi. Pawlkhat in Millenials ci uh a, pawlkhat in Net Generation zong ci uh hi. Gen X zawh ahih manin Generation Next a ci zong om hi. Hih khang hun ah bel kihona, digital communications, leh movies cihte kithupisak semsem hi. Gen X te sangin Gen Y te numei pasal kikal thu ah suakta takin kizom zaw ta in nu leh pa in khamzo taktak nawnlo uh hi. A tamzaw pen Culturally Liberal kici in khanglui ngeina cihte thupisim nawn vetlo in amau ut bang, amau hoihsak bangin gamta gawp pianta uh hi. Numei leh numei, pasal leh pasal kitenna cihte phamawhsalo tektek in, club thak tuamtuam hong pianga, politics ah zong lunglutna neilo in politics nangawn kin nawnlo uh hi. Amau nopsakna bek zongta uh himai hi. Kiteng ding, ta nei ding cih zong kin in neilo uh ahih manin a kumkum in naungek piang tawm hiaihiai hi.\nKhang masate hun ah zi neih ding, nasep zon ding cihte limtak ngaihsun detdet in hih uh a, Gen Y hun ah ngaihsun masalo in nei masa, hih masa uh a, a deih uh a batloh ciang kikhen, nasep tawp cih bang hi in; pawlkhat nu leh pa kiang mah hong tungkik hi: tua pen boomerang generation ciin a ciamteh pawl om hi. Kizopna ding internet, texting, IMs, YouTube, facebook, twitter cihte om ahih manin thupiang khat, mi khat thugen, makaite thugen cih khat peuh in a lungsim uh hei ziauziau thei hi. Nidang banga laibu sim in thu kikum hiathiat cihte omlo a, lamdung lamvai ah a zak peuh uh a tawmpahpah nuam uh hi. Online games leh virtual world like World of Warcraft cihte in a lungsim uh luah khin in ngeina, khangthu, biakna, politics cihte phawk nawnlo uh hi. Tua manin amau ngaihsut tawm gam, leitung (dream world) ah teng uh hi. Tua in khuasung pawlsung ah kizopna hoih kikholhna hoih piangsak theilo a, mimal bek kikhualna (individualism) lian lua mahmah hi. Phones, internet, media players, TV, Computers, cihte nei kim uh ahih manin a lawmte tawh kiho manlo in tuate tawh kikhawlzaw uh a, kiho zaw uh hi. A lawmte tawh maitang kituah a kiho sangin tua vante tungtawna kiho nuamsa zaw uh hi. Tuate hangin a social skills uh niam deuhdeuh a, a mit uh zong sia baih in, a thungaih utna uh (listening ability) kiam in, mi thugen, kamhilh peuhmah za nuamlo in amau ngaihsut tawm bangin a piang dingin deihzaw uh hi. Pop Culture in oltakin zo thei ahih manin na khat peuhpeuh amau deihdan in ki adapt ding cih pen liansak uh a, amau mihing ngeina dana ki adapt ding cih pen haksa sa uh hi.\nGen X leh Gen Y zawh ciang Gen Z i nei lai a, tua te pen 1990 leh 2009 kikal sungkhawnga suakte hi. Hih khangte pen Gen Y mah bangin media tuamtuam hatlua mahmah ahih manin a tamzaw in ‘lawmte tawh kikhawl’ cih ciang ‘lawmte tawh kimu’ cih hi sese nawnlo hi. Lawmte tawh vakkhawm cih ciang pumpi taktak vakkhawm hituanlo in online games kimawl khawm, tua kawma kiho, kikum cih khawng hizaw hi. Hih Gen Z te 2008 kumin seh 4 suah seh 1 in online games kimawl den uh hi kici hi (addicted to online games). Tua pan 2009 kumin 44% in kahto hi kici hi, alang dektak hito hi. Gen Z te khangah a tamzaw pen self-directed hi in amau deihna a liansak zaw te hita uh hi. Tua bek hilo in, a nu leh pate uh zong nasep khat sanga tamzaw sema sukdian, todian te ahi uh hi.\nGen Z zawh ciang Generation Alpha hong pai lai dinga, tua te pen Millenials generation hi taktakta ding hi. Ahang pen amau millenium thaka suak taktakte hita uh hi. Generation dang – Lost Generation, Greatest Generation, Silent Generation, Baby Boom Generation, etc cihte omlai hi. Ut leh mailam ah i genlai dinga…\nEi khang en leng, ei bang huna piang i hi tam? Khanlawh hun, pianthak hun sunga piang kihi maithei hi. Ahih kei leh khuavak hong taan laitak cih bang in. Pawlkhat pen France Pai khanghun a piang hi dinga, pawlkhat Gospel Hong Tun hun a khang hiding hi hang. Pawlkhat Lai Siangtho Sangkah Hun a piang hi dinga, pawlkhat Gambel Hun a piang hi dinga, pawlkhat Gambuai (Mizogam Buai) Hun a piang hi ding hi. Tua bangin eisung diak en leng minam sungah khang kikhek hun om peuhmah ding hi. Tuate in a hun zuiin lungsim, ngaihsut, muhna, deihna, tatdan, sepdan, etc hong khek khek na hi gige hi. Tu huna tutphah kituhtuh te tate khangah tutphah kituh tuh om nawnlo kha dinga, ngeina zuunzuun te tate khangah ngeina peuhmah a kinlo hon hong suak thei lai ding hi. Biakna a kin mahmah innkuan pan biakna a phawk kha vetlo zong piang thei lai dinga, numei leh numei, pasal leh pasal kitenna na ngawn phamawh asalo om thei lai ding hi. Ei sung bek en leng zong “Khang Kilamdang” i cih om hamtang ding hi. Leitungah KHANG KILAMDANG na om ahih manin ei zong leitungah om ihih manin a tuak tek ding ihi hi. I tenna mun, i gam, i minam, i kim leh pam, etc in tua “Khang Kilamdang” hong puak hun kibanglo bek ding hi.\nPrevious: Kawlgam Kikhelna leh Zomi te ~ Khawm Pau\nNext: Zomi Cup 2016 kipanta ding


url: =The Maternity Short Sleeve Top in Green | Isabella Oliver\nHome / Outlet / Sale Tops / The Maternity Short Sleeve Top\nSALE - 20% Off\tSALE - 45%\n$35.00 $65.00 $35.00 $35.00 - $65.00\n1+ $35.00 46%\nPale Jade Marl Caviar Black Coral Rose Dusted Blue Selected Colour:\nhttps://www.isabellaoliver.com/us/sale/sale-tops/sofia-maternity-top-pale-jade-marl.htm TP223 The Maternity Short Sleeve Top https://d2bvpivebkb899.cloudfront.net/isabellaoliver/product/2bb157ad.TP223-PJM-3_3.jpg/115x160.clip.TP223-PJM-3_3.jpg 35.00 USD 65.00 InStock Shop/Categories Shop/Edits Shop/Occasions Shop Outlet/Sale Tops Outlet/Sale $80 & under Outlet The Maternity Short Sleeve Top in [colour] at Isabella Oliver. Discover the leading British maternity fashion brand for chic, premium quality maternity clothes. 5 52


url: =Zolai na gelhciang ~ Rev. Khup Za Go :: ZOMI DAILY\nReverend, Doctor, Mister, Tang cihte pen a tom a, a kigelh ciangin Rev. Thang Gin, Dr. Piangpu, Mr. Khupta, Tg. Thangpu kici fullstop tawh a kiciamteh hi a, a hi ding mah hi.\nAhih hangin Pi, Pu, Nu, Pa, Lia, Sia, Upa cihte a tomlak cih om tuanlo ahihmahbangin Pi Khup Cing, Pu Khai Mung, Nu Luan Dim, Pa Mang Khai, Lia Cingno, Sia Lian Kham cihding hi a, full stop hiam, comma hiam koih kul lo hi.\nUpa, Lian Thang, Nu, Cing Dim, Pu, Khai Thang cihbanga thukizakna leh laibu khat peuhpeuhah hong kigelh lianluan ciangin muh thadahhauai lua hi.\nKualhna (bracket) zong a zangkhial pawl om den lai hang a, dahhuai hi. Nambat peuhpeuh um pahpah pawl om hi hang. TTBA Kum (18) Cinna, Pastor khat in mi nih letthatin kha (3) zawh ciangin nau nei hi cih peuh omthei hi. Hihte pen kualhna zat nading om lo hi.\nDr. Pau Za Nang (MBBS), Rev. P. Thuam Thang, B.Th., Rev. S. Pau Khan En, B.Th., B.R.E., B.D., S.T.M., cih ding hi zaw hi. Tua ciangin B.A., M.B.B.S., B.R.E. cih bangte ah full stop (.) pen koih tektek ding hiam, koih se kul lo hiam cih tawh kisai pen a ngeina in koih ding hi.\nAhizongin tuhun ciangin mi pawlkhat, a diakdiakin USA lamte in full stop tat selo in hongzang uh a, tuazong kizui thei a hih manin MBBS, STM, MA, LLB cih bangin i gelh hangin a sia luain kituat tuanlo hi. Tua banga i gelh hangin BCom, BSc, MDiv cih ding hi a, BCOM, BSC, MDIV cih bangin kigelh ngei lo zel hi. Na zat khialh ding kidawm in.\nTu hunin min leh beh min a gelh khawm pawl ki-om hi. Khampu Hatzaw, Tualchin Neihsial, Vum Lian Pau Shoute cihbang i gelh ciangin Khampu, Hatzaw, Tualchin, Neihsial, Vum Lian Pau, Shoute ci-a a gelh pawl om thei hi. Tua pen man lo lua a hih ciangin min leh beh min kilakah comma om lo ding hi.\nNipikal min leh kha min peuhpeuh a patna laimal gol tawh gelh ding hi. Nipi, Nilai, Nino, Phalkha, Dopi, Dota, Khuado kha cih ding hi.\nMikang laiah A.D. pen a kum nambat maiah kikoih a, B.C. pen a kum nambat nungah kikoih hamtang hi. Tua bangin Zolaiah zong zang lehang a kicianzaw tam ci ing. 1500 A.D. ci loin A.D. 1500, B.C. 325 ci loin 325 B.C. cih ding hi.\nWelcome cih na gelh ciangin wel come ci loin wel-come zong ci tuan seloin welcome ci-in gelh lel lecin a kicingkhin hi a, zep tuan kul lo hi. Rev. Khup Za Go\nPrevious: Banghang a zawng~ Lengtong Pauno\nNext: ZBC ma kum tulval lai-in ‘Zomi’ cih laimal omzo ~ Dr. Dongno\nUSA, Iowa pan Pa Khup Lam Thang (Tuipi, Guite) in hongnusia


url: =Arab Gam Meikuang leh Ei ~ Hau Za Cin :: ZOMI DAILY\nposted on 24 February 2016 at 7:00 am Lomkholna: Article, Hauzacin\nKum 26 bek a pha pan Mohamer Bouazizi in hizaha a minthan ding lam thei khalo ding hi. Tunisia gamah ama phawkna in lampi min kibawl khinzo a, ama hangin Arab gam kumpite singgah min sin bangin pulh ziahziah hi. Jonathan Eyal genna tawh kizul in tawm i ensuk ding hi.\nMidang mah bangin politics ah thuneihna nei vetlo beklo sum zong neilo hi. Amau khuapi ah sehthum suah sehnih in nasep neilo, nisim nektawm zong hi. Amah zong amau innkuan mi 8 pha vakna dingin singgah lamgei ah zuak hi. Police te golhguk pia nuamlo ahih manin kibawlsia ngei zel hi. Dec 17, 2010 ni zingsangin khuasung puahte numei khat in a pang benga, a van zuak sawnpai in a tawikhaina laksak hi. Tua hangin meitui lei in amah leh amah kihallum hi. Mite in, “Mohamed aw, tawldam in. Kohmau phu ka la ding uh hi,” ci uh hi. Ni 28 zawh ciang Tunisia President kiphilkhia a, Egypt President zong kiphilkhia kik in, Libya gam ah nakpi buaina piangin, Yemen leh Bahrain zong meikuang bang hi. Arab gam kumpi khempeuh a tutna nuai uh lei kicim ding bangin liing a, a lungsim uh zong linglawng ciat hi.\nBang piang ding hiam?\n1. Democracy a piang zo khin tek diam cih pen kigen thei nailo himah leh Arab gamte ah nidang banga mipi deihna omlo a Bu lungsim tawh ki uk ziauziau cihte hong bei pelmawh ding hi. Kumpi semte in zong mipi theihpihna leh mipi deihna tawh kizui in vai a hawm uh hong kul ta ding hi.\n2. Arab gamte ah tulai nuntakzia tawh nuntak ding hong phawk saan uh hi (awake to modernization). A tualniamna uh pan khantohna lampi hong tot sawmta uh hi. Zawn luat man hi khin lo a, a haute leh a zawngte kikal kigamla lua, a thuneite leh a mipite kikal guam thuklua hang hi. French Revolution hong phawksak hi. Khanlawhna makaite khangno laisiam ahih hang kumpi ah thuneihna a neilo mipil thu theite ahi uh hi.\n3. Technology khantohna tawh kipelh theih hinawnlo cih hong lak hi. Thupiang khat peuh TV ah a kisuaksak kei zong mipi lak pan hand phone camera nangawn tawh thu kithehzak theita ahih man in. Technology in thukizak manlangsak hibek a, a kitamkham ding puakkeu bangin a aamsa ahi hi.\n4. Mipi nek leh dawn zonna haksa semsem kawmkal ah kumpi sem te upa semsem mahleh vaihawmna, thuneihna khangthakte tungah pia sawn nuamlo in a sih dong uh sep sawm, let sawm uh ahih manin mipi lungkimlo hi.\n5. A khangto khinsa nitumna lam gamte in zong kum 1968 kiim pawl in industrialised nations ahih na ding un hih bang haksatna na phu kha veve uh a, ahi zongin amau bel a hehna uh a pulakna ding uh, a kohna ding uh kumpi kihong ahih manin hizah in buaina pianglo hi. Tua banga hehna thangpaihna a pulakna dinguh Arab gamte in neilo uh hi.\n6. Kumpi in khangthakte nasep guanlo bek hilo in nasem taaklo dingin pantah uh hi. A vanglak in koih uh hi. Laisim gina mello teng tawh a hun uh beisak uh. Tua manin a theisiamte heh deuhdeuh uh a, a hehna uh puang deuhdeuh hi.\n7. A kisia tamkham taktak hita a, kumpi pan hamphatna, deihsakna a ngah a meetpih ngei sumbawlte zong golhguk piak den cimtaakta uh; lawyer te in zong a kul banga thukhenna hei ziauziau khawng nuamsa nawnlo uh; cidamna lam nasemte zong mipi amau deih banga cidamna pia thei nawnlo uh ahih manin luaksuahhuai sata uh hi.\nA kilawm ciang bek tawh nasepna pen mi khempeuh in cimtaakta hi cih hih numeino laigelh pan kithei hi. “Sum ka deih nawn kei hi. Ka deihpen ahih leh ka nuntak hun tomcik sung kumpi kiukna (Constitution) in ka suahtakna hong humbit hen,” ci hi.\nA taktak in kumpi hih banga a puk diaidiai pen a lamdang hizaw hi. Hih sang siahuaizaw in a puk thei hi. Bu banga a ukcipte in a vanzat uh galkap leh mi honkhat a kul hunhuna ngongtat thei dingte pawl in thakhat in lehdo le uh a siatdan uh hihsang nasia zaw ding hi. Tua bang ahihloh pen a lamdang hizaw hi. Egypt leh Tunisia gamte tapkhapna pen mipi in Kumpipa va luhcip hilo in kumpi vaihawmna a sungpan kitamkham, aam (crack) hizaw hi (crack from within).\nGalkapte in mipi tamlua leh kap ngam nawnlo uh hi. Zolo thei uh ahih manin zo kei le uh amau innkuanpihte zong mi pawlkhat in na lehkap sak ding cih thei uh hi. Tua manin mipi tamzaw peuh leh galkap leh palikte zong kumpi lamah pang den tuanlo uh hi. Amau zong a kumpi gum vive hi tuanlo uh hi. Galkap bu kiukcip dana kiukna te a puksiat ding ciangin amau galkap sung mahmah ah kigal simsim phot uh a, tua zawh ciang a pualam hong kitheikhia pan hi. Tua pen East Europe ah galkap uk kumpite a puksiatdan ahi hi. Tu laitaka Arab gama piang zong tuate tawh kibang hi. Tunisia kumpi pukna hang zong galkapte in mipi lam ah thaulawng ngat nuamlo uh ahih man hi. Egypt kumpi pukna hang zong mipi tawmcikte langpangin galkapte thau mek nuamlo uh a, kumpipa tawp dingin genzaw uh hi.\nAhi zongin a maban uh bel nek leh dawn zonzia ding vaihawmna om mello ahih manin mipi in suahtakna a neih bek uh tawh a gilvahlo ding hi. Egypt gamah a 44% bang mizawng hitazen hi. Sumbawlna khansak ding leh nek leh dawn zonzia hahkat ding cihte mipi lungsim ah omvetlo hi. Tua manin mipite in a sawtlo in votes nek theih hilo, gilvahna hilo cih thei ding uh hi. Suahtakna bek in meetna pialo a, nek leh dawn zonna kicing zong kisam hi cih hong phawk saan ding uh hi.\nGalkap kiukna peuhmah to taktaklo hi cih a kitel semsem ding hi. A pua pan a to tuak mahmah hangin a sungah limlang bangin kitambaih, khawngkha leng kitamzan pah lel hi cih kitel ding hi. Any authoritarian, ukcipna nam peuhmah tuaci hi.\nIslamism pen kingakna taak taktak ahihloh lam hong tel semsem ding uh hi. Upna leh ngaihsutzia bek tawh gam khantohna leh minam nopsakna omlo hi cih kitel a, ngaihsut tawm thu hilo in a taktak mah tawh nuntakna phul ding ahih lam hong tel ding uh hi.\nHih pukna hanga kipuahphatkikna dingin kum tampi kisam dinga, Islam ahih peuhmah leh suahtakna cih zong nei ngeilo ding uh hi cih upna zong bei semsem ding hi. Islam upna neite in zong suahtakna nei thei lua hi cih kitel ding hi.\nArab gamte ah Nitumna gam te bangin Democracy hong piang pah ding bel uphuailo a, ahi zongin mipi deihna a khual mi in kumpi hong semta ding uh hi cih bel kitel thei hi.\nTunisia khuasung kongzing lianpen zong a min kikhek zo a, lamgei a singgah zuakpa Mr. Mohamed Bouazizi phawkna in ama min tawh kilaihzo hi.\nEi zong mipi deihna a khual, a ngaihsun mi bekmah makai, kumpi, tutphah sangah tu dingin i gel nopleh mipi i pil mahmah kisam hi. Limtakin ngaihsun den ni. Mipi in a taktak leh zuau, angsung ciang bek a khual leh mipi ading a khualte i khentel theih mahmah ding kisam hi.\nPrevious: Lawm ~ Dimno’ Pa\nNext: Lungdeih a, Ih tup gam lei


url: =Cingno tawh lenna gam – 9 ~ Hau Za Cin :: ZOMI DAILY\nCingno tawh lenna gam – 9 ~ Hau Za Cin\nposted on 25 August 2009 at 9:33 am Lomkholna: Article, Hauzacin\nNgaih Anglaite lenna gam :: A minthan lam uh zong a phawk manlo zah donga nasep a kin Japan a om Zomi te nakpi takin pahtawi huai, phat huai, thupisim huai hi. Zomi khempeuh in a it huaina uh tun i phawk nai loh hangin mailamah i phawk semsem ding hi cih ka genkhol ngam hi.\nNgaih Anglai Ah (2003?) leh Ngaih Anglai Mah (2004?) video te Khitui Gospel Ministry tawh pangkhawmin hong hawmkhiat tak uh ciangin leitungbup a “Zomite Leitung” (“The World of Zomi” ci-a sia Rev. Dr. J.M. Ngul Khan Pau in a gen pen: When the World of Zomi Changed, D.Miss. diss., Portland, OR: Western Conservative Baptist Seminary, 1995) hong kilumlet lian hi. Tua zahta a Zomite ngaihsutna leh khuamuhna, lungsim a lumlet, a mitkeuhsak pen hih video nihte ahih lam zong phawk manlo uh hi. A phawk phial uh zongin tuabangin thupiang hi cih amau mit mahmah tawh a mulo, mu dingin zong Zomite tenna hong pha manlo uh hi.\nAhi zongin ka thu zaksim khat a dik leh Cingno in Zomi te tenna Lamka, Aizawl, Champhai leh khua dang pawlkhat…. mun tuamtuam phaksawm in kilim thawi mahmah hi cih hi. Zomi khempeuh in a galdon, a lungsim tawng vua a sun mang, a zan mang vua a muh den uh ahih manin hih thu a taksuak ding lamen in – a tek a khang, a lian a neu in sun tawh zan tawh galdondon dingin ka lamen hi. A tangtunna dingin thungetna ah zong phawk ni. Sawt nawnlo ding hi. ‘A ngakzote in thupha ngah hi,’ kici hilo hia maw.\nKawlgam pan kibawl Zomi Siamsin Kipawlna te magazine sung khat ah (1994 kum pawl hi in thei ing), gamdang a tung Zomite cih thului gelh khat in a thului gelhna ah vanleng lim tuangsaka, a sungah Zomi tuangsak hi. Tua zawh ciang Gam Ngaih La cih Tg. Zam Dal (?) in hong bawltak ciangin tua sungah lasa Sia Kai Mung in, “Tunnu Zogam mubang ken hong ngai ing e…” cih la sa in, a videoclips ah vanleng mah tawh Zomite khualzinsak hi. Tua zawh a sawtlo in Tg. Thawn Kham ‘Itna Ngaihna’ la ah zong ‘Zogam Lapi’ pan kipan, khualui ngaih la, innsung ngaihna la leh Zomite nuntakna thu la tawh a kisa pawlkhat hong tuang kik hi. Tua ahih manin tua hun in Zomite gamdang ah nuntakna thak zongin kidiangkhia ta hi cihna hi.\nTua banga Zomi lasiamte, Zomi thugelh siamte in a saksak, a gelhgelh uh ciangin Zomite kalsuanna pawlkhat kithei in, kiza hi.\nTuate khempeuh hong kigawm toto in a gah a hoih mahmah tampi hong kilanga, tuate lakah khat pen Japan a om Zomi Christian Fellowship, Tokyo te kalsuanna hi. Hih NGAIH ANGLAI AH video series ah Zomite in thu a theih ngeiloh, a zak ngeiloh, a muh ngeiloh tampi hong lak in, gamdang a pai ngeilo, a mu nailote zong pilna tampi hong guan hi.\nTua hun in ATM kici sumlakna card pen India ah kizang nailo hi. Lamdang akisa khat hi. A tuazawh sawtloin hong kizanga, Ngaih Anglai Ah film a en kha peuhmah in a zatdan kithei pah a, noptuamna tampi kingah hi. Bawngnawi bung lai tawh kibawl cih bang kithei ngeilo a, tuni in a kizangta hiam kathei nai kei hi. Plastic mah tawh kitun pen Delhi khawngah bawngnawi zuakna hilai hi. Meileng ticket lei ciang ‘hong tepsak ziauziau hilo maw’ pen tuni tanin India ah a kizatna a om lam ka thei nai kei hi. Delhi Metro ah ‘token’ kizanglai hi in thei ing. Tua manin Ngaih Anglai Ah te lenna gam ah tulai leitung gam khangto penpen te nuntakzia hong kilak ahih manin i zat ngeiloh, i zattoh ding thu tampi i mukhol thei hi. [Hollywood film khawng a enen te in bel tuate i muhsa hi maithei, ahi zongin Zolai, Zopau tawh tua bang i khatvei muhna hi phot hi.]\nTua manin ZCF, Tokyo leh Khitui Gospel te pankhawmna pen Zomi khempeuh metna, Pasian minthanna, a mu khempeuh pilna ngahna ahih manin thuneu lo hi. Khitui Gospel nasepna zong limtak kimu thei ahih manin Topa hanga khitui luang tampi zong om cihna hi.\nLeh, a film ah kihelte tawh ka kimuhna thu ah lut kik le’ng.\nKa tunni in Japan pen thupi muh sawmlua ka hih manin ka zinma a meileng paidan teng ka etna leh ka zintunna ding meileng station te ka ciamteh a, khuapi sung pen suangmanpha banga taang zeizai dingin ka mitkha in ka bawltawm hi. Ahi zongin vanlengtual ka tun ciangin vanlengtual pen Hong Kong vanleng tual sangin thupi lo zaw hiam cih ka muh ciangin lamdang kasa a, Laitui te in ‘leitung pen ka upmawh na bang kei’ a cih dan un, Japan pen ka upmawh na bang kei ka cisim pah hi.\nMeileng sungah khuapi sung lam zuan dinga ka pai ciangin meileng lah a hoih mahmah hi mawk a, a vanzatte uh bel hoihmawk ei ka ci hi. Tua tak ciang Ngaih Anglai Ah’ Khualpu* leh Niangbawi* meileng ‘buta’ (buta = station) ah a kivaidawnna thu uh ka lungsim ah hong kilangpah a, Shinjuku buta pen ka phawk hi. Kei hong dawn dinga hong pai Nu Haukhek leh Pa Nang Lian Thang te zong tua dana kimu dingin ka mitkha in ka bawl hi. A taktak in cileng ka mitkha ah a omsa khat – Japan ka muhsawm dan pen Ngaih Anglai Ah video sunga te bang ahi hi. Tua lungsima puasa in a pai ka hi hi.\n*Ngaih Anglai video series a minte ka zat hi.\nTua manin hong dawnte zong a mel uh ka theihna ding pen video ka etna pan ka ciamteh hi a, na kilamdang lo in, video sangin nakpi in hoihzaw uh a, zong nungak tangvalzaw uh hi. Khuapi ka lut uh ciang khuapi pen HK bangin inn sangpipi a omding ka sak leh na hi lo a, lamdang kasa pian hi. Nu Haukhek in, ‘Japan a innte pen neu cikcik ahi’ ci a kumlui pekpek a ZONET pan ka kikup thu uh ka phawk a, zinling munlua ahih manin inn pen sanglo, lianlo, neulo, ahoih bek vive in limtak geel in a kilam hi mawk hi. Inn khempeuh a mihing khat ading a kisam khempeuh koih kulsa uh ahih manin room zong a lian thei lo hi mawk hi. Inn khat a hih nak leh tuivot, tuilum zatna ding, ekbuk leh kisilna buk siangtho gina tak koih kul, laibu koihna ding leh lupna, anhuanbuk cihte a kimin koih mawk uh ahih manin ….. Zogam ah Zo Inn i lam ciang a khuam phut a, a sual dawh a, a bang um a, a tung khuh ziau in, taptung meikhulna ding a om nak leh luah theih i cih tawh na kibanglo deuh hi.\nSawtpek hita, Sia Dal Go Nang hong ciah ciangin Japan gam khantohna limtakin gen a, Sesih khua a ciammuih gen siam khat in ciltui kai liangin na ngaia, a zinglam ciang siapa om nawnloh ciangin nungak helna ah, lawm leh gual tawh gualnopna ah ngaihsut behlap in ciammuih in gen kik a, “Japan gam khantohna bel ekbuk lawng dawn ah khawl (machine) kibulh a, tua a pelh uh ciang leihoihza packing sa in lengkhia ziahziah hi” ci se hi. Ngaihsun zo sa ve ve ing. Tua zahta ahi kei zongin khantohna bel a lamdang hi.\nKa tun zan phone hong ginga, “Niangbawi nu hi ing ei. Niangbawi laisim a lupsan lo pen” hong cih ciangin a mel ding ka mitkha ah ka bawlpah thei a, a tua zawh ciang Cingno in hong hopih ciangin, “…. tua zah mawle” ciin no peuhmah ding ka hiam ka ci a, ….. ka cih leh ka cih loh ka thei nawn kei hi…. ka ci na le?\nA zingsang ciang zingtho in khuavak ah Japan khuapi ah ka khuadak leh huihvot hiauhiau pen bel ko khua Murlen tawh kibanga, inn leh lampite bel ko khua sang phadawm zaw deuh a, a liat mahmah loh hangin siangtho, vuikhu dik khak ding tawm deuh, napkhem zong nektak ding zah in siangtho hi! Ahi zongin ka muhsawm zah in lian kasa kei a, Taiwan tawh kibang kasa hi. A gam lianlo, a mihing tengte lah tam veve si ahih manin leitang pen limtakin a zek uh hi mawk hi.\nMihing tamzaw, a khuapi zaizaw, a meileng uh tamzaw, etc hi kei leh Taiwan tawh a kilamdanna om kasa kei hi. Technology muhtheih pak teng leh nungakno te kizap dan, khedap deihdan, fashion, hair style, kilawm gamtat (polite, manner), etc. ah a kilamdanna om kasa kei hi. Ahang hi thei ding khat Taiwan pen Japan te in kum 50 (1895-1945) sung na uk uh a, tuni tanin Japan etteh penin nei lai uh hi.\n*Cingno nu tawh kimu: ZCF ah ka kikhop tak ciang biakinn sung ka lut bektak in Zopuan tawh a kizem a hoih mahmah, a gal pan nungak a kisa lo theilo, khat ka mu a, ka naih pheiphei leh ka lungsimah hih pen ka muh ngeisa ‘hi teei taw’ ka ci pah hi. Ka mitkha ah, “…. Cingno nu a bangci hong naih phei ve, …. i lupkhop loh a sawt tawh, zin bang kei hang e…’ cih hong suak a, Ngaih Anglai Ah Cingno nu pen hi cih ka theipah hi. Amah lengla do, biakinn ah mithak hong kikhawmte a nohset in kizen mahmah hi.\nLa makaite lam ka etphei leh UNICEF te in AIDS thugenna ah a om mipi lak pan a lengh mahmah te mel ka mu a, amin uh ka theih loh hangin ka mitkha ah hong suak zuaizuai hi. Tua kikhopna mun zong UNICEF te AIDS thu genna mun hi a, mipite zong tua muna kikhawmte hi cih ka phawkpah hi.\nKa mailam tutna veilam ah a lengh tuak nih tukhawm a, a mel uh ka muh loh hang khatzaw zaw pen Pa Hang hiding cih ka ciamngam hi! Ahi zongin Pa Hang bang mel nei nih a om pen lamdang kasa a, ka mit hah nuamlo hiam, a mu khial ka hiam ka ci thapai a, ahih hang…. mipi te muhna ah kei tawh Pa Hang thum a pha ka hi leltak uh hi…. ha ha ha…!!\nKei pen UNICEF lam pan Siavuannu tawh kiton ka hih manin adang ka theih a om hiam ciin ka hak kiaukiau a, gamla et kullo in ka mai liana tu pen, ……. ka visa bei in, tawmvei no kiangah hong bel leng aci hi ing… aci pen hilua ei ciin ka ciamngam leuleu hi.\nKuama phawk loh in ka lungsim ah ken noteng hong mungei, hong mel theih – na mel uh hong thei ngei teei sing maw ka ci hi.\nKa lungsim ah hong suak khat pen ‘hih teng bek hi kei ve uh aw’ cih hi. Tua hun a video kizaih khawm tampi om nawnlo in, hong ciahsan ta uh a, Khualpu leh Niangbawite, siavuan Suan leh Thangno te leh midang pawlkhat om nawnlo hi cih ka phawk hi. Hong lunglen huai sim tiai tuai hi. Amau zong a ngaihsut khak uh ciang a lunglen hun uh om tei taw!\nLeitung i cih pen hunkhat laia nuamsa a khawlkhawm ankuangkhat sawkkhawm, lupna tungah lumkhawm natawm zong nikhat ni ciang kingaita leng kikhen kul dinga, utkei ta leng kikho zolo ding hi mawk hi. A lunglen huai lamin ngaihsun leng leitung pen Lengtong Pauno laphuak bangin… “….bang ding mel kong mu se hiam….” ci a lunglenna ding tam mahmah hi. Ahi zongin mailam manawh in i pai zel ding hisi hi, lungleng khuangai a dinkhawl man kihi lo hi.\nKikhop tawp, KHUADO PAWI ah ka lut suk uh ciang khangno makaite na tung masa in music na tum ziahziah uh a, Zopuan vive silh zihziah in, a silhlo te in a thungpi sunguh pan a puak uh Zopuan leh dial te la khia in na kizemzem ciat uh a, Niangbawinu zong a ngaihno tukpak khusak in na buai kei a, Niangbawi laisim zong tutpih manlo hi… he he he….\nJapan ah nau piang masa pen Sian zong tangvalno hita ahih manin Drum tum siam mahmah a, mipi lasakna, khattang lasakna te ah khuangtum in pang den a, ka pakta mahmah hi.\n“… kei adingin Niangbawi bel Lengtonghoih a bang hi mai….” a ci Kham zong ka mu a, a samhiatdan (hair style) kikhek nailo ahih manin ka tel pah hi. … gennop thupi khat nei hi veng, kong hawh thei diam…. aw, ong hawh aw maw… tua leh Niangbawi ka itna hong sang maw? ….. kong san theihloh thu a gen dinga hong pai kai ve…. ci leng na dah lua diam? …. tua leh hong sang cihna maw?…… (Niangbawi in lusu ngeungeu) Kham mit ah tua Niangbawi lusu ngeungeu bangzah in a etlawm tam!!\nA pam lam ka khuadak phei leh vantung pan solkhapi hong kiasuk hiam ci ing, ka mit a bangci a le? Japan ah ka mit a bangci ale, ka muhte kilamdang si e…. Aw! Ka birthday aivele….. no no no….. I mean, Cingno aive leh!!!!!!!!!!!!! Heih, thakhat in zin hong ling hia? Ahih kei leh Sian i khuangtum ging hizaw ahia, Sia Hau Mung keyboard tum ging hizaw ahia??? Ka lungtang kisai hizaw ahia….. no one knows the answer… !!\nA liangko ciang a pha a biang langnih tuak a kikhai ningniang a sam vom dikdek kivei niangniang in a khut vik kilawm lianlian tawh keilam hong manawh phei a, laser meivak nih tawh hong kikap bangin a mit in tangtak in hong en phei a…. Nicole Kidman leitungah om hiam cih zong kiphawk nawnlo hi. Ka tak a hia, ka mang…. “Hi! nang…. Cingno maw?” “Ka khut ka piak leh aman zong hong sawkphei in ka khut hong len a, a namtui kinuh ka za ciaiciai hi…..awi, ka nu… Thalpuk in si pah leng zong ka kisik tam? A dream come true. Ka sunmang, ka zanmang a tak suak hita ei. Tun ka vanleng ticket la in Taipei ciahkik leng zong ka lungkimta in ciai…. Hih second 30 hun nervous taka om ding Zotaang tampite lunggulh hi a, sunmang zanmang in a mat cim theihloh uh hi ngel ding hiven. Kei bel Topa hong gelsak hiam…….. lamdang kasa hi.\nSometimes we touch,\nThe honesty is too much,\nThen I had to close my eyes and hide,\nI wanna hold you till the fear in me subside\n……… Dan Hill\nI kilawn khak sunsun ciang,\nKa lungsim tawngnung pen a,\nKa ngaihsutna khempeuh maimang hi.\nKa sihma teng anglai ah pom in,\nLungsim khempeuh suahkhia in tamkham leng,\nKa maizumna khempeuh hong bei ding hi.\n(my free translation)\nAhi zongin vaimim leh gatam tawh ka khankhiat hangin Japan ah tamsuak lo ding ka hi cihka thei a, tamsuak lo bek hiloin, sawt zong tamlo ding ka hi cih ka thei a, a zing, a thai mah ciang a ciah pah ding ka hi cih ka phawk hi. Tua ahih leh mikangte in zong, ‘make hay while the sunshine’ ciin a khualzinna gam khempeuh vuah ‘sunni a tan laiteng i sep ding,’ ‘sep theih lai sem, sep theih nawnloh hun zan hong tun ma in’ …..\nThu saupi om taleh, gen khin zo tuanlo ding i hih manin hialbawl sawm phot leng….Ka muh dan a dik diam thei keng, ahi zongin Ngaih Anglai Ah, Ngaih Anglai Mah leh Ngaih Anglai video series te ah a kihel teng bek a thupi hilo hi cih ka mu hi. Hih sungah a kihel khempeuh a tawsawn, a panpih, a kim a pam pan tha a pia, a lamlak Zomi tampite hangin a semkha sunsunte sepna nakpi takin Topa in thupha a pia hizaw dingin ka um hi.\nThukhupna: A masa pen ah AIDS tawh Cingno a sih tak ciangin a vekpi un khasia taktak uh, a kah taktak uh pen Kha Siangtho nasepna lianpi hi dinga, a lamdang mihingte theihsiam loh Pasian ompihna hi dingin ka um hi. A video zaihna munte uh lah tua zah a kibawl leh geel (design) hi tuanlo napi Topa in hih video a mu peuhmah lungtangah na’ asepdan, thu a gendan ka ngaihsut ciang Japan a om Zomi te bek nasep hilo in ‘a ompih khat om hi’, tua pen Immanuel Pasian hi a, Pasian ahihna kilangsak in, leitung bei donga hong nusialo ding Pa in hong nusiat hethet lohna hong kilangsak hi ka ci hi.\nTopa minthanna hizaw ta hen. Praise be to God.\n[Ngaih Anglaite lenna gam khualzin nuam a, nuam zong kasa a, ka zin kikkik nuam liang hi. Ahi zongin cikciang mel kimu kik ding cih pen na khempeuh a bawlpa bek a thei hita ahih manin lunglen huai zong kasa hi. Gennop tampi omlai, bei pak kei inteh…. mailam ah video bawllai a a sepdan uh tawm khat Cingno tawh kihonate hong suaksak sawm lai ning]. Zangkong Pu Thangboi cih bangin, “hong hanciam lai ning!” …zop lai ding… Dr. Hau Za Cin (Phuitong Liim)\nPrevious: Cingno tawh lenna gam – 8 ~ Hau Za Cin\nNext: Cingno tawh lenna gam – 10 ~ Hau Za Cin\nMuanpu leh Manno – 19 ~ Hau Za Cin\nZomi bek gambel i hi hiam? ~ Hau Za Cin\nKum sawtpi nadam nading tulaitak a nathuak phot in\nKa Pa Ka Neulawm ~ Khaineu Hatlangh


url: =Zolai khantoh nading ~ T. Sawm Lian :: ZOMI DAILY\nposted on 19 January 2016 at 1:34 am Lomkholna: Article, Literature, Sawmlian\n‘Laibu manphatna’ cih ding a kilawm mahmah ahih hangin Zolai tawh kigelh laibu tam leh Zolai khantohna khat suak veve ding ahih manin a thulu pen khial lua sam lo dingin ngaihsun ing. Tua ahih manin Zolai khantoh nading pawlkhat kikum dih ni :\nMinam khantohna leh lai lam khantohna pen tonkhawmden a, lai tawh a khangkhawm lo minam pen khantohna langbai tawh a khangto ahi uh hi. Mi pil leh minam pil peuhpeuh in laibu/lai manphatna thei uh hi. Tua i gen laibu pen – thumal tuamtuam lepkho, omzia nei a kigelh, tua thu omzia nei a laidal tunga kigelhte kilhkhop ci ziau leng kitel thei ding hi. Laibu kici pen a hoih leh hoih lo omin, laibu hoihin nakpi takin mihing a puahphat thei laiin, laibu hoih loin zong nakpi takin siasak thei veve hi. “Sum meet tam na ngah nop leh sumbul (capital) tam nei masa in” a kici pen “Lai lam khantoh nadingin laibu tam kisam” cihna tawh kibang hi.\nMinam khangto te’n laibu tam bawl uh hi\nMikang pau (English) tawh kigelh laibu a tamdan pen gen kul loin i theihsa ciat ahi hi. Tua laibute hangin Mikang pau in leitung zeel a, a thei nai lote in thei nuamin, a theizaw deuhte in theihbeh semsem sawm uh hi. Tua lam tam gen loin, i kianga Luseite en pak leng; tu-a Senate of Serampore Principal thak Dr. Laltluangliana Khiangte in a genna-ah, kum simin Lusei pau tawh kibawl laibu 150 – 200 omden a, tua zah mah kiteikhiaden hi, ci hi. Tua banah a kikhensa a kikhenkik zong bangzah hiam omden ahihna thu gelh hi. Tua zahta-in Luseite in lai manphatna leh laibu manphatna na phawk uh hi.\nKum 2010 a kikhen “Vaihna Vartian” kici bang kha khat sungin 3 vei tak khenkikin, copies 10,000 val kikhen mawk hi! Zomi sungah, Zangkong pan Prof. Dr. C Thang Za Tuan leh a lawmte in ZOLUS kici laibu manpha mahmah kum simin hong suahkhia thei zel uh a, Sia Job. Thawngno leh mi phattuamngai pawlkhat in zong laibu hong bawl thei zel ahih manin, puksi loin kiallap khom ding laibu hong om thei suak hi. Ahih hangin, a milip tawh i et ciangin lungkimhuai nai peuhmah lo hi. Mipil, misiam a tamna lakah mi in laibu bawl nading leh lei nadingin sum it khol lo uh hi.\nMipil, misiam, mihaute kiphal uh hi\nLaibu hoih manpha\nLaibu leh makai kizom den hi. “Leaders are the readers” a kici pen maan mahmah hi. Makai hoihte pen laibu a lim sim mi hi hamtang uh hi. Mite makaih siam nading, mite lungsim zawh nading, mite tawh kikholhkhop siam nading .. cihte pen laibu sungah kikhum khin a, tua bang laibu a simte in a theihna uh tungtawnin mi makaihin, lawhcing uh hi. Zomi sungah makai hoih leh siamte pen laibu a lim sim leh laisimna tungtawna pilna sang pipi a neite na hi uh hi.\nNa ngaihsun ngei hiam, laibu in mihing lungsim a zawhdan. Laibu dang gen loin, Khristiante thu-up leh kingakna Lai Siangtho (Bible) en pak leng kitel pah hi. Leitung a laibu kizuakhia tampen leh pau nam tuamtuam tawh a kiteikhia tampen hi pah hi. Hih Lai Siangtho in mi lungsim a zawhdan panin laibu manphatna tampi kitheithei ding hi. Lai Siangtho pen laibu in kibawl lo hi leh, thu-upna lamah leh i Khristian nuntakna bang ciangah i om tam? I biakpiak zia leh Pasian i upna zia koi ciangah a om tam? Laibu in hoih takin kikem ahih manin kum 2000 paisa a Jesu leh a nungzuite omdan leh ngaihsutnate kithei-in, amau lim le meel sun thei pen dingin kinungta hi. Tua zahin laibu hoih in mihing lungsim zo hi. Tua bang mahin laibu hoih lo in zong mi lungsim zo thei veve hi.\nLaibu hoih lo pan kidophuai\nLaibu cih pong hangin a hoih lo leh a lauhuai om thei veve hi. Nuntakna lam maan lo hong tawnsak thei, ngaihsutna hoih lo hong ngaihsunsak a, gam sung, pawlpi sung leh innkuan sung buaina hong tun thei om veve hi. Kidophuai hi.\nMi lungsim ngaihsutna a zo mahmah laibu khat pen Karl Marx (1818 – 1881) in a gelh, ‘Communist Bible’ kici lianga minthang “Das Capital’’ ahi hi. Lai Siangtho zomah mi lungsim a zo pen hi-in kiciamteh hi. Tua laibu sungah mi gentheite laptoh nading, mikim tan kikim nading, leh suakta taka nuntakkhop theih nading thu kigelh a, ‘Mi gentheite nuntakna laibu’ (Bible of working class) kici zawzen hi. Hih laibu in biakna kici langdo a, Khristian biakna bang nakpi’n do hi. Tua laibu in nakpi’n mihing lungsim zo mawk a, gam tampi in kimakaih nadingin zang uh hi.\nTangthu maan lo leh thu gina lo a kigelhna laibu leh, mihing nuntakna a buaisak thei thu tuamtuam a kigelhna laibu zong om thei veve hi. Tua bang laibute in mite lungsim siasak thei ahih manin gam le nam adingin a lauhuai om thei a, kumpite in suahkhiat/zuakkhiat a phalloh uh zong om veve hi. I gensa mah bangin, laisimna in lungsim hoihsak thei napi’n, a sia lamah zong nakpi’n lungsim zo thei ahih manin laisim ding hoih leh hoih lo zong pilvanhuai mahmah hi.\nGam le minam vai tawh laibu kizom hi\nIndia in suahtakna a ngah theih nadinga makai lianpi khat pen laibu hi, kici hi. India in suahtak nading a vaihawm laitakin, makaite in suahtakna ngah theih ahihna thu tangthu luite panin sim uh hi. French Revolution hun laia thupiangte, gam neucik Japan gamin China gam a zawh theihna thute khawng India makaite in sim uh a, tuate bangin lawhcing thei hi, cih kithei uh ahih manin hangsan takin nasem thei uh hi.\nKum 1966 a Mizogam in India gama pana suahtakna lametna tawh kiphinna a nasep lianpi a sem khat pen lai (thu le la) mah ahi hi. Kum 1938 kiim pana Mizo laphuaksiam leh thugelh siamte in mi lungsim sungah minam itna, khantoh nopna, hangsanna, nuntak hoihzaw a nuntak theih nading tawh na vakvak, na pantahtah uh ahih manin tuate hong puakkhap taktak ciang, tuni hunin minam zahtakhuai leh etteh takte lakah kihel mawk hi.\nPau le ham, ngeina kepbitna hi\nMi thugelh khawng, mi khui bawl khawng (a mau sep bang a sem thei lote in) i gensiasia uh hi. “Na thak khat bawlkhiat sangin mi bawlsa na zakhat gensiat baihzaw” cih pen tuhun i nuntakna ah maan mahmah hi.\nAhih hangin, tua banga i gen ciangin Zomite khempeuh a siacip cihna hi pah sam lo hi. A lunglut mahmah, neih le lam, sum le pai a it het lo mi bangzah hiam om sam a, tuate hangin tuni ciang i thu i la, i pau i ham, i ngeinate a kikemciang thei lai suak hi.\nMidang tawh i kilamdanna\nMite bangin en zong laibu/khui manphatna thei-in thupi ngaihsut hizen leng, ei pau tawh kibawl laibu pen copy 5,000 ciangciang baih takin kibawl thei ding hi. Tua hi a, i theihloh mana khangto lo kihi lel hi! ‘Zomite khangto thei lo ding,’ cih thu om sam lo ahih ciangin, mainawtna lampi mah i ngaihsut kisam mahmah mawk hi.\nTua ahih leh …\nLaibu hoih manphatna leh mimal leh minam khantohna tawh a kizom ahihna thu tampi i gen khinta hi. Mi pil misiamte, lai simte, kumpi nasemte bek i ngaihsut dinga i tuat mawk leh i khial ding hi. Mi kim in sep theih leh mawkpuakna i neih lam i kiphawk ciangin i thu le la, i minam hong khangto thei pan ding hi.\nZomi sungah zong laipil, lai siam, thuthei leh thunei hunkhop mah om ta hi. Laigelh mi leh thu le la siam bangzah hiam om hi. Tuate in mipite vaak theih nading ann limci hong ngaihsut uh a, thu le la hoih, mite phattuampih theih ding thute hong luikhiat uh kisam hi. Mi a thalawpsak thei dingin thugelh hoih leh manpha hong gelhkhiat uh kisam a, a lunglut nai lote a zawh theih nading un thu tuamtuam hong gelh uh kisam hi. Amau hun ciang bek a kisim thei ding hi loin, khangsawn bangzah hiam ciang zong a et theih ding a manpha thute ‘laibu’ in hong bawlkhat uh kisam hi.\nA tunga i gensa mah bangin a lunglut khatin laibu hong bawl pongmawk hangin kuamah in simsakin, leisak kei leh a mawkna mah ahi hi. “Vokpi maia suangmanpha koih” kici bangin, i maia om suangmanpha pen ei ading manpha ahih lam mipite in i theih hun ciangin suangmanpha in ‘manphatna’ nei thei pan ding a, midangin hong laksak ma-in lak kisawm thei pan ding hi.\nSiansan Labu kici a kibawl laiin, khua khat a khangnote in a khahkhiat (release) ni a zuak theih pah dingin la khol uh a, tua ni-in tampi zuakkhia uh hi. Amau adingin sum muhna hoih khat suak a, aman phatna a thei lian lote zong leisak uh ahih manin ‘na hoih sem’ ahi uh hi. Tua bangin panlak/mabun theihna tuamtuam om hi. Zomite sungah laibu pen ‘ankam zuaka zuak’ phot kul lai hi!\nLaibu bawl pen thubaih lo hi. A thu (a hoih leh hoihloh lam gen keng) ngaihsut nadinga tha le zung, hun beite pan kipan, a thu le la kicin zawh ciang kua khensak ding, koi laiah khensak ding, a khet nading sum koipan (neihsa a om kei leh), a khetkhiat khit ciang koici zuak ding, a sumpi beek i mukik diam?.. cih bangin ngaihsutna tampi mah hong om lai hi. Tua ahih manin, tuate theihpih kawma mipite in thapiakna tawh (a manphatna i theikei phial zongin) i leisak tangtang ding pen a kisam mahmah ahi hi. A laibu bawlte in a tawmpen sum 30,000/40,000 bei ngam uh a, tua bang tawh a kibawl laibu khat sum 80/100 man bek zong i lei ngamloh mawk pen, kua hiamte pau leh ‘a na mah hi’ cih lohngal gen ding dang om lo hi. Mi pawlkhat pen Stanley Jones in, “Laibu sim ding na neihloh sangin na silhlai na puan zuak inla laibu lei in” a cipa tawh i ngaihsutna kilehnget hilhel hi. Haksa mahmah taleh, en sem kei leng kuan sem ding a, en zun kei leng kuan zun ding hiam?\nA baihvet lo ka thugelh khup nuam ka hih manin, tuhun galvan lauhuai pen khat leh a muibun mahmah khat ahi thu le la lama khantoh nading, nuntak khuasakzia khantoh nading, minam ngeinate kepbit nadingin laibu leh khui (film) hoih i kisam hi. Lai Siangtho om kei mawk leh tuhun Khristiante bangzahta in i paikhial tam? cih khawng ngaihsun leng, tua sung bekbek ah zong (kamsiamte adingin) i pautheih ciil pan i sihni ciang dong laibu manphatna gen ding om kha ding hi.\nSia Do Khup (Khitui Gospel) leh a lawmte in a bawl Japan gama kizaih “Ngaih Anglai” cihte pawl hangin Zopau nakpi’n khangto a, “Topa Thupha maw le” cih bang zong hong thang mahmah hi (a dang zong tampi om lai ding). Tua ahih manin, minam a bucing a khantohna a om theih nadingin, thu le la lamah zong i khantoh a, i pau le ham a kizelh theih nadinga lampi tuamtuam tawh i sep kisam mahmah ta hi. I kaai dektak hi. Kibawlpha lehang hun hoih bei nai sam lo hi.\nDaihna Cabin || June 2012\nPrevious: Zi leh Pasal neihin hunnei ~ Rev. Khoi Lam Thang\nNext: Itna bucing (Margarete Gawtier) Part 3\nZomi Tangthu tomcing (Zomi concise history) ~ Pau Do Lian


url: =Thuthak tomkimcing May 3, 2014\nA. Kawlgam mei bawl nading Pound 1Million huhna ngah\nKawlgam sung ah khuaphe meibawl nading in Britian in Pound 1 million val huhna pia cih Kawlgam tawh kisai Britian gampua Palai zum pan in May 2 in theihsak na nei khia hi. Britian leh Asia Development bank te lungtuak thukim na tawh kizui in 2015 ciang mei tawh kipawl hawm leh gelna zat ding 1.026 Million huhna ah tampi khantoh pih tuam mahmah ding hicih Gavin McGillvrayin gen khia hi. Hihsum pan Zogam ading bangzah kawl kumpi in amaltak ding kitel nailo hi.\nB. 914 code zanglo minkhumna Bangali Census bawl kik ding\nTu May kha sung in Bangali te in 914 code zanglo in min khumna bawl kik ding cih Ministry of Immigration and Populatian in thu pia kik hi. Tua bawl kik na ding ah dotna 40 hi cing a, Minam dotna ah Rohinya dotna omlo ding hi cihi. 914 code zanglo misimna hi in code neilo taktak cihna hita hi.\nC. Kalay ah Petrol Man khangkik\nKawlpi ah Petrol mankhang kik hi. Litter khat 1100, khang in Galan khat ah 5100 kah to hi. Kumpi in Litter khat te 850 leh galon khat ah 3300 in kizuak hi cih thu thang agelh, acihhang in hihzah in leina ding omlo kicihi.\nD. Malaysia leh O, Card leh Pu\nMalaysia Kuala lumpur khuapi Mentary Court ah 3 May 2014 ni 10:30 pm hun in F leh G Block ah miman thei Talvom te lut in lorry 3 dim pitphet Mi pua suah zel uhhi. Amat nop taktak uh pen Mivom te mah ci zel hi. Vanleng neu te tawh atunglam pan in mei det suk uh a anuai lam pan in talvom leh Nu vom in mong mat zel uh hi. Vai khempeuh 1:30am hun in man bawl uh hi. Home cell kibawl pawl khat ah zong lut kha in bangmah acih sam loh ahih hang in Zan nasem hongciah Zomi pawl khat mat tuak kha om cih kiza hi. Bangzah kiman cih kithei nailo cihi.\nE. Kum 6 sung ngabeng te kiang a kizuakpa a inn tungkik\nKum 11 aphak hun in Thai gam Bangkok khuapi pan akizuak Mg Tun Lin tuipi tung ah kum 6 sung thaman ngah lo nasem in Agent te'n azuak hi a, Kawlgam mite huhna tawh tai khia sim thei in Mesai tung thei hi. Tua pan in Myawady leiipi tung ah khuakha heihei kawm sa apaipai leh Cycle tungtuang mikhat in Lawm' pai nading na thei maw ka nung hong zui in cin sam a, Myawady Genvai makai U Hla Tun kiang puak ving veng hi. Tua pan in U Hla Tun in Anu min Apa min leh apian na khua hoihtak dong thei a, Mandaly khua suak hi in U Than Win tapa ahih na hoih tak a gen theih ciang in Mandaly U Than Win apa kiang puak uh a, Cidam tak in tung in apian na pa tawh kimu kik thei hi. Mg Tun Lin Kum 19 pha tahi.


url: =Start Over You searched for: Subject Landlord and tenant--New York (State) ✖Remove constraint Subject: Landlord and tenant--New York (State) Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Subject Neighborhood and Community Associations ✖Remove constraint Subject: Neighborhood and Community Associations Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Level Collection ✖Remove constraint Level: Collection Names Rent Stabilization Association of New York City ✖Remove constraint Names: Rent Stabilization Association of New York City Collecting Area New York State Modern Political Archive ✖Remove constraint Collecting Area: New York State Modern Political Archive


url: =Pu. Col. Khen Za Moong Thugen Zomite Theihding Kadeih Pawlkhat - TUNGZANG NEWS\nPu. Col. Khen Za Moong Thugen Zomite Theihding Kadeih Pawlkhat\nAhi zongin Col. Khen Za Moong atu le a tate bang ciangtung in kuatengin Zolai, Zopau Zongeina lenkip cih kithei nailo ahih manin Col. Khen Za Moong pil I sa mahmah phial zongin Col. a hilo apa Innsung vaihawmna, gam le nam vaihawmna, tate pattah na ah a banzo mahmahlo himawk hi. Israel mite gam le minam makaipi khat ahi, Moses pen a ngeklai a kipan Egypt kumpi innsungah khangkhia in Egypt pilnateng theikhin phial a, Egypt kumpi huangsung ah nuamsa mahmah thunei mahmah hitase mah leh sila aom a mipih Israel te it-in hehpih a, ahuh theihzah in huh in pahpih ban-ah Egypt kumpi innsung ah nuamsa mahmah a, aom sangin tuateng nusia a, a mipihte tawh gentheihna haksatna thuakding na telzaw hi.Egypt pilnateng a sinkhinpa in a Egypt te ngeina tel mahmah ding hi. A hizong in Egypt te ngeina tawh na silo hi. Na sihpihlo hi. A minamte hotkhiatna ding, suahtakna dingin na zangzaw hi.\n2. ZBC khawng zong Revd. ST Hau Go hun lai-in laisiamlo tangthu thei melloteng a thuzawh gawpna tawh ZBC phutkhiazo hi, ci-in genmawk hi. Revd.ST.Hau Go sangin a senior zaw Khalkhate Revd. Sangfeng le pawlkhat omin Mee akhia ngiatngiat uh hi-a, tuakhitteh a kipsak uh hipan hi. Revd. Sangfeng bangin thukim mahmah hi. Tulaitak Chin a zangdeuh pawlkhat te'n zong adeih uh hipeuhmah loin NGO tawh kizom a sum met bawlna, sum ngahna peuh in a zat uh hi. Politics lamsai pawlkhat te'n Chin a zat uh pen Col. Khen Za Moong ngaihsut bangin Mee a ngahnop manuh hi bek hi. Makai a sepnop manbek uh hilel hi. A lungsimtawng uah leh amau le amau aki kup uh ciangin Chin peuhmah na zanglo uh a,LAIMI na zangzaw uh hi. Telleng, theileng, a theita dingin ana mah hi.\n3. Hong nusia ka behpa Dr. Cin Do Kham leh Dr. Simon Pau Khan En te pawlin GZA cihkhat phuankhia cih kaza hi. Global zattheih ding hi nailo, I pu I pate hun a kipan Zomi min zong kici lian nailo, eimite bek kici, ci hi. Global bang tawh a tehteh lian salua ahi tam? Aman' banghun bangkumteh zattheihsa, zatsawm ahi tam? cih lah gentuanlo in zattheih hinailo cihpah malam mawk pen Kawl galkap lungsim cih kilang mahmah hi. Col. ahih hangin minam veilo ahih manin minam vaihawmpih dingin ki muanglo, ki deihlo, zong kisam kisalo, a mahtel seselo in Pasian in zong nasemtheilua cih Pasian in a lahnop manzong hithei hi. I pu I pate huna Zomi ki cilian nailo ahih khakphial leh zong, bang hunteh Zomi or minam min kician ding bang zatsawm cih zong gentuanlo, sawm tuanlo, panla tuanlo ahih manin Zomite kawlmi or minam mangthang suaklel hen aci tawh ki lamdanglo hi. I pu I pate cih loh peuhmah ciloding, a mausep ciangbek mah semding cih lungsum nei-in Zogam zong apuah nuamlo hikhangel ding hi. Tua manin Zanggam ah anntaw a paisangin tengsukpahleng aci hikha ding hi.\n6. Sih vaitawh kisai: Sih khit thu tawh kisai pen Christian upna thu hong tun mapek, dawi le kau ana thoihlai hunin zong I pu I pa te'n na zek'sak mahmah uh hi. Khual gamlapi ah asi aom leh zong a luanghawm a puak theihkeiphial uh leh aguh atang nakhawm teuhteuh uha, naki puatangtang uh hi. Inn a tun uh ciangin hun bawl in anei te'n gango in minsial in, thaulon ziahziah uha, leisung mah ah naki phum uh hi. Tuikiate leh gamsite zong aluang sukzon tozon in na kila tangtang' uh hi. Kamsiat thu tawh aluang aki muzolote a Mual ding ki bawlsak in lei-ah kiphutlai hi. Ei Christian te up le zuih Lai Siangtho sung I et ciangin misite lei-ah na kiphum tangtang uh hi. Sihkhit cianga pumpi haltum pen dawibiate, milim biate zatdan ngeina ahi hi. Tua ban-ah ei Zomite pen mi namdangte tawh I ngeina aki lamdanna khat in siluang tungtang ahi hi. Eite pen Pasian thu um vive I hih manin a Pasian deih bangin a dahte tawh a dahkhawm I hi hi. Si gal a I va paina I hun le I sumte supna in ki tuatlo zong ki ngaihsunlo hi. Tuamah bangin leitung piancil a kipan tuni ciang tua nu/pa gal a kapai na hangin zawnlawh ing, aci kuamah omnailo hi. Zong omngeilo ding hihang. Si gal a I paina, kuasah I neihna I ki itna lahna leh hong dahpihte hong gimpih hong tawlpihte agil uh kialding a danguh takiding cih khualna a I zat hizaw hi. I neihkei leh leitawngliang a kuasah kensak ding leh zong ki mawhsakding hilo lel hi.\n3/5/2018 03:12:54 am


url: =Korin Nihna 5 | Siantongluan\nKorin Nihna 5\nBang hang hiam cih leh hih ka tenna ka leitung pumpi uh a sih ciangin mihingte bawl a hilo, Pasian in a kip tawntung dingin kote-a dingin a hong bawlsak inn, vantungah a neiding ka hihna uh ka thei uh hi.\nTu laitakin ka vantung inn uhah ka omnopna uh lianlua mahmah ahih manin ngaklahin ka khuisasa uh hi.\nVantung inn-ah ka om uh ciangin pumpi neiloin guak om ding ka hi kei uh hi.\nHih leitung pumpi tawh ka om uh laitakin lungkhamin ka khuisasa uh hi. Hih ka leitung pumpi uh ka nusiat nopna hang uh hiloin a sithei pumpi pen a sithei nawnlo pumpi tawh a kilaih theihna dingin ka vantung pumpi uh ka deihna hang uh ahi hi.\nHih kikheelna ding a hong vaihawmsakpa pen Pasian hi a, kote a hong piakdingte khempeuh hong pia taktak ding cih a lahna-in kote tungah ama Kha Siangtho a hong pia hi.\nTua ahih manin lungmuang takin ka om tawntung uh hi. Hih ka leitung pumpi uhah ka om laiteng uh Topa hong piakding pumpi tawh a omkhawm nailo ka hi uh hi.\nMuhna hang tawh lungmuangin a om hiloin upna hang tawh lungmuang takin a om ka hi uh hi.\nLungmuang takin a ki-om hithiat hi a, hih leitung pumpi nusia-in Topa tawh omkhawm ding a ki-utzaw ahi hi.\nTua ahih manin hih lai inn-ah a ki-om ahi a, hua lai vantung inn-ah a ki-om ahi zongin thudang khempeuh sangin Topa lungdamsak ding ngaihsutpi-in a kinei ahi hi.\nBang hang hiam cih leh Khrih mai-ah thusitna a thuakdingin eite khempeuh a kilak ding ihi a, leitung i pumpi-in i omlai-in i gamtatna tawh kizui-in eite tawh a kituak ciatin a sia ahi a, a pha ahi zongin a ngah ciat ding ihi hi.\nPasian zahtakna ding thu ka lungsim uhah om tawntung ahih manin mite ka zolzawhna dingun ka hanciam uh hi. Pasian in kote lungsim teltakin hong thei a, note in zong na lungsim uhah kei hong thei dingin ka hong um hi.\nNote in na hong thupi ngaihsut theihna dingun koleko a hong kiphattawm zel ka hi kei uh a, lungsimtawng hoihlo napi-in a puatham siamna hangin a kisial mite nial thei-in, kote hangin note na kisaktheihna ding uh deihna hizaw hi.\nMihai ka hih uh leh zong Pasian minthanna ding hi a, mipil ka hih uh leh zong note phattuamna ding mah hi veve hi.\nMi khempeuh-a dingin mi khat si khin ahih manin mi khempeuh zong a ngeina lui uhah si khinta hi, ci-in ka theihna hangun tua Khrih itna in kote nuntakna hong uk hi.\nAma hangin a nungtate, amau-a dingin nungta nawnloin, amau hangin si-in a kihingkik sakpa-a dingin a nuntak theihna dingun mi khempeuh-a dingin amah a hong si hi.\nTua ahih manin kote in mihingte ngeina zia tawh kuamah ka en nawn kei uh hi. Khrih mahmah zong mihing lungsim ngaihsutna zia tawh ka et ngei uh hangin tu-in tua bangin ka ngaihsun nawn kei uh hi.\nHih thu khempeuh Pasian vaihawm hi a, eite pen Pasian gal hinapi-in Khrih hangin amah tawh a kilem mi hong hisak a, kote tungah tua kilemna ding nasep hong pia hi.\nTua ahih manin kote thugen bulpi in: Pasian in mite mawhnate ngaihsun nawnloin, Khrih hangin leitung mi khempeuh leh amah a kilemin hong bawl a, tua kilemna thu a gen dingin kote hong seh hi.\nTua ahih ciangin kote pen Khrih tangin nasem ka hi uh a, Pasian in kote zangin note tungah thu a hong gen ahi hi. Pasian tawh kilemin pawlkhatin na omna dingun Khrih tangin a hong thum ka hi uh hi.\nKhrih tawh i kipawlna hangin eite zong Pasian tawh a kibangin midik i suahtheihna dingin mawhna a neilo Khrih pen eite tangdingin Pasian in mawhnei mi a suaksak hi.


url: =ZAM Thupuak :: 01 June 2014\nZAM kum 8 cinna leh palaai kiteelna June 6, 2014, 11am-5pm, Chinese Assembly Hall ah nasia takin kinei ding\nTuma kha khat lai hong kisuak saksa mah bangin ZAM kum 8 cinna leh 2014-2015 palaai kiteelna ding pen nung kum a zatna Chines Assembly Hall mah kizang kik ding a, zingsang nai 11pm-5pm sung kum cin pawi leh palaai thak kihelna nasia tak a kinei ding ahih manin, Zomi a khua mapeuhin kihel kim sawm ciat dingin zahtakna lianpi tawh kong zawn uh hi. Khua khat panin mee pia thei ding tangmi 1 leh pawlpi pan mee pia thei ding tangmi khat in mee khia thei bek ding a, adang mipi a lunglut khempeuh hih hun nuam sungah noptakin kihel thei hi. Tangmi mee khia ding khempeuh zingsang nai 11am laplo te mee kikhia saklo ding hi.\nMay 26 ni sunin Election Committee makaihna 2014-2015 palaai kiteelna ah mee kuang lui ding teng a mau pau theih mangpau or Malay pau tawh pau sak ciat in mi sittelna nei uh hi. Mee kuanglui (candidate) ding peuhmah in Zopuan silhkim hamtang ding.\nHun masa pen ZAM kum 8 sung lam honglak, hong kituah pih Topa tung lungdam kohna leh 2013-2014 palaai sem te kiang pan sep khiatna pulak hun hi ding a, hun nihna ah a kisehsa election committee te in kiteena hong makaih ding uh hi. Hong kihel mipi khempeuh sunan leh avot hong kivak ding hi.\nUS a Resettlement Agencies ten bang hiam asep uh?\nUS a om gambelmi khempeuh kuamah deidan om lo in hih Agencies ten huh in panpih uh hi. Nuntak khuasakzia dingte limtak in hilh uh a, lungnopna khamuanna a neih theihna ding leh a kivaak zawhna ding un nasep hoih zonsak uh hi. Hawhna ciahnate ah haksatna a tuah lohna dingun makaih uh a, pilna sin thei khempeuh pilna sangah min ap uh hi. A tung khinsate tawh zong kitheisak uh a, na asep khop theihna ding unzong vaihawmsak hi.\nUS gam atun zawh uh ni 30 sung tawntung innsap, mei Bill akipan a kisam umlebel leh innsung vanzat khempeuh akipan lupna leh niikten puansilh dongin guan uh a, abei khempeuh piaksak uh hi. Mangkam sinnuamte a sinsak ban vuah gambel mite ngah theih hamphatna om bangbang a ngahna ding un huh in panpih uh hi.\nGambel mite dot theih zelzel thute:\nResettlemet Agency tungah kei lampan sum bangzah piak a kul tam aw?\nAgencies te tungah nang lam panin sum peek khat zong na bei kul lo hi. Bang hang hiam cileh amau lampan in a khong, a mawkna, man ngen lo a ong huh uh na hihi.\nUS ah ka teen theihna dingin a tung khinsate khat leh nih bang meltheih neih kholh masak sese a kul diam?\nKul masa sese lo hi. Meltheih na neih kei leh phamawh kei, contact theih ding a om kei lezong poi kei, Address piak ding na nei kei zongin lungkhamna ding khat zong om lo hi.\nTua leh bang tanvei bang ngak kul ding a, angak hun sung asawt lua dia leh?\nUNHCR zum pan na tangthu tomkim zum dang a tun theihna ding leh na lenkhiat hun ding kikaal a tampen kha 12 pan kha 16 sung sawt thei hi. Tuhun ciang US gam teel Refugee tam lua ta ahihman in bangtan sawt ding cih genkholh theih om kei. Ahizongin na tangthu tawh kizuiin sawt thei, sawt lo thei hi.\nUS ka tun khit ciangin bang panpihna kangah tam aw?\nAmerica (US) I cih pen gam gol lua khat hi a, gam khat ahihangin a sungah States 50 tak om hi. Tua ahihmanin mun khempeuh ah galtaaite a panpihzia uh kibangkim thei lo hi.\nAmun natun ciangin Agency ten ni 30 sung inn hong saapsak dinga, nek leh dawn a kipan silh leh teen, zat ding kitangsam um leh bel dongin hong pia ding hi. Mei Bill, tui Bill cihte zong hong piaksak ding uh hi. Na tanote sangah a mawkna in kahsak ding uh a, mangkam na siamna dingin atuam vilvel a mangkam sinna sangah nang zong hong kahsak ding uh hi. Ahizongin hih panpihna leh huhna pen a tawntung a ngah ding kisa kha peuhmah ken, nasep hoih na ngah theih a nang leh na innkuanpihte na vaak zawhna dingin a kisam masa teng bek tawh ong huh uh ahihi.\nNi 30 khit ciangin nang leh nangin na khempeuh na vaihawm kul ta ding cihna hi. Ahizongin gambelmi khat na hihna tawh huhna sumleh pai ngah theihna lampi om bangbang na Agency te hong theisak ding uh hi. Ek nutsiat in hong kinusia pah ding cihna bel hilo hi. Lungkham luatna ding bel om sam kei e.\nTheiding: Hih atung a thu teng pen USRAP Handbook pan hi a ZAM zumpi pan a kilet khia hi. Azom tampi omlai hi.\nAsam ding a neite Australia form 842 ki fillup thei lai\nAustralia gam ah meltheih, tanau neite adingin form 482 ki fillup thei lai hi. April kha fillup masak te sung pan pawl khat Australia kumpi in lai khak kikta ahih manin na address piakna laibawm uh na en zelzel un.\nKam tungnun sawm kei zaw in\nUNHCR in kipawlna makai te tungah na mite uh thuman ngen ding na ki hanthawn un hong cihcih mah bangin thuman genlo mimal 4,000 val (innkuan pih pa nailo) mukhia in , tua te lak atam zaw pen khamtung gam pan hipha diak ding hi. Mimal 4,000 lak ah seh thum suah seh khat pen gam thumna tung khin uh ci hi. Thumanlo i cih ciangin min kibang, suah kum a manlo a gen, sanggam u le nau ci na pi’n sanggam te tawh kibanglo cih dan atuam- tuam…\nDeih loh penin RSC, DHS, IOM, CO man khinsa te UNHCR pan hong sap kik a leh thu khat om hi ding cih na phawk pah ding kisam hi. Thu khat a om lam a theihkhiat khit man vua hong sam kik ahih manin sel taltal kei zaw inla khial mah ing ci-in thum bawl pah le leh nang ading hong zaw ding dan hi. Tua dan a tuak kha ten ahih theih leh UN zum a kamlet te maw kipawlna zum a te maw navai teng siang gen zawin bang ci leng ahoih tam ci-in ngaihdan la thei le teh hoih pen kha ding hi.\nHELP-UNHCR “Project Self-HELP”\nUNHCR vaihawm sakna tawh HELP College ah Manglai, An huan dan, IT leh sam bawl dan tuamtuam manh ngetlo in kisin thei hi.\nA kisam teng, siamna sin ding nu/pa kum 15-24 kikal hi ding, UNHCR card or laidal pi nei hi ding.\nAlunglut a form deih te in ZAM zumpi ah kikan thei thei hi. Form pen June 11 ni ma ap kim hamtang ding.\nZAM, FRO, CRC, ACR leh DAI Kipawlna te kimu khawm\nMay 28, 2014 nitak in Malaysia a om kham tunggam pan kipawlna lian 5 te kimuh khopna kinei hi. Kimuh khopna sungah FRAUD case vai tawh kisai kikupna kinei in mipi te adingin ahoih thei penin thumsakna leh ngetna lai piak kawmin UN thunei pipa tawh kimuh kisawm hi. Kimu khawm a paiteng FRO in nitak an steam boot hong taih ahih manin gilvahsa in ki ciah hi.\nPort Klang setzungah packing bawl ding Zomi pasal citak mi 17 kideih. Nipi sim off. Nasep hun nikhat nai 8 sung bek. Omna ding mun pia, an vaklo. Khasum kipatna RM900, OT tawh RM1100 ngah thei. Alunglutte kizopna ding: Mangpu 019 510 6413.\nTukal sung ZAM palaai te buaipih diak teng\nDal Muan Thang (Tungzang), Cing Za Dim (Thalmual), Lal Sian Sang (Singgial), Cin Suan Piang, Hau Lian Khup, Dal Khan Suan, Suan Khen Thang, Langh Do Nang, Hang Khan Muan, Mang Cin Nang, Khaipi, Nang Sawm Lian, Thang Sian Piang, Nu Luan (Guasing), Thang En Khup (Tuipi), Dong Lam Thang (Tuipi), Hau Lian Mang (Tonzang), Luke Khai (Dalkhai) , Thawng Khan Khup (Limkhai), Dal Mun Thang (Tungzang), Thawng Khan Khup (Limkhai), Dim Do San (Sezang)\nMalaysia gamsung ah Zomi te ih tun zawh kha khat huamsungin misi a tampen kha hi ci-in ih ciamteh aa, ih dahna khempeuh Topa’ tungah ih ko hi. Hong nusia ih sanggam te mangpha khak na in amin leh khua te tawh kongsuak sak uhhi.\nIh muh bangin May kha sung hong nusia ih sanggam te khempeuh ZAM-ZSM zumpi panin ih itna leh ih phawk nate ih pulak hi. Adah akap khempeuh tungah Topan hong hehnem ciata hen.\nPa Suan Sian Piang (kum 31, Tonzang)\nTg. Pau Sian Piang (kum 25, Tuipi)\nPa On Khan Kam Thang (kum 50, Anlangh)\nLia Dim Ngaih Cing (kum 33, Mawngken)\nPa Thang Suan Tuang (kum 35, Laaitui)\nTg. Thang Khan Khai (kum 29, Thangkai Suangpi)\nPa Thang Piang Lian (kum 39, Ngalbual)\nTg. Zen Lam Lian (kum 30, Lamzang)\nPa Zam En Piang (kum 40, Tuipi)\nZSM pan zaksak kikna\nGenvai (ZSM) lutna laibu len Khua makai, Pawlpi makai, veng makai te khempeuh in amanlang thei penpen in ZSM zumpi ah laibu nong puakkik kim nangun kong zasak kikkik uhhi.\nA zenzen in nang khutsungah laibu na kep sungin member lutsa khatpeuh in sihna atuah khak leh zumpi vaipuak hinawnlo in nang vaipuak hi ta ding hi.\nRefugee/Assylum Seeker khat in a omna kumpite deih loh na a sep a, thukhun palsatna a neih leh a thuak ding daan tawh kipelh lo ding\nMay 15 niin Petaling Jaya leh Klang ah palikte’n Tamil singnuaimi (LTTE) hi dinga upmawh UNHCR Card tawi mi thum man uh hi. Hih thu hangin Malaysia a om UNHCR te thugennu Yante Ismail in “Refugee/Assylum Seeker khat in a omna kumpite deih loh na a sep a, thukhun palsatna a neih leh a thuak ding daan tawh kipelh lo ding hi" ci hi. UNO kipawlna in gup ding leh huutbit a kisamte panpih ding a mawhpuak himah taleh UNO deih loh a gamta leh thukhun palsat te pum gup ding cih hi tuan lo hi.\nYante Ismail in a genkikna ah "Hih bang thu a om ciangin makaite'n thu leh laa kempeuh aneng atong in kan uh hi" ciin gen hi. UNHCR Card tawi Tamil singnuaimi thumte kimatna hangin Yante Ismail in "UNHCR kepna huang sunga om mimalte thu pulaak khiat ding pen ko paizia hi lo hi. Ahizongin hih bang thu piang pen thu mawkmawk hi lo ahihman in zaangkhai lak mawkmawk theih hi lo hi" ci hi. Hih akiman Tamil singnuaimi thumte pen kum 2004 akipan UNHCR Card tawh Malaysia gamsungah a bu khinkhian khin uh ahi hi.\nYante Ismail in a thugen zomto kik a “Refugee khat in ama omna gamte thukhun leh thukham tawh kizuiiin a gamtat kul hi. A zuih zawh kei leh thuak ding kilawmte a thuak ding mah ahi hi. Refugee Status ngahsa tampite lakah tangthu hamsa aneihonkhat om uh a, tuate’ thu akan ding leh thudong dingin tentan man khinsa misiam kisam khin hi. Tua banah UN thukhun sungah kihel zo ding maw, ahih kei leh UN thukhun pualam hizaw maw cih zong nakpi takin kan ding uh hi. Hun pen sawt thei kha ding hi.” ci hi.\nA thugen zom kik leuleu in “Simmawhna, bawlsiatna tuamtuam hang leh thauvui thautang hanga galtaaite (Refugee) hun pen gamthumna atun mateng uh kibeisak lo dinga, a nutsiat uh ahi amau gamah zong kilehsak kik cih om lo ding hi. Tua bek tham lo in a taaina uh gammite tawh liangko kikim a nuntak theih ding leh hamphatna zong deidan om lo in angah theih ding uh zong UN in hanciampih hi. Ahizongin Malaysia gam thukhun sungah Refugee khat leh phalna om lo a gamsung lutsim mikhat kilamdang lo uh hi. Tua ahihman in Malaysia gam sungah Refugee khat in gammite bangin na kisem sak lo a, mat leh hen tuak thei dinmun ah om den hi. Ahizongin Malaysia kumpi in Refugee tawh kisai UNHCR te nasepna pen mihing nuntakna thu himawk ahihman in khaktan lo in thapia zaw hi. Mat leh hen vaiah hitaleh Refugee khat agam ah puak kik ding cihte a om lohna dingin UNHCR tawh khut kilen in pang khawm uh a, NGO leh Volunteers tuamtuam pan huhna ngah theihna lampi zong a honsak hizaw hi. Tua banah UNHCR leh Malaysia kumpi zumte in ten gamthumna ahi USA, Canada, Australia te atun theihna ding un nasem khawm in panpih uh hi,” ci in gen hi.\nYante Ismail genna tungtawn in tu ciangciang UNHCR minkhumna sungah Refugee leh Assylum Seekers phazah pen mimal 144,300 cing khin ta hi. SC: The Malay Mail Online.\nTaungzalat sai neipa Philip Maungpi in Zomi zumpi panpihna RM300 phalna tak tawh hong piakhia ahih manin lungdam ihko hi.\nShalom Christian Fellowship pawlpi panin ZAM matlehhen vai panpihnading RM300 hong piakhia uh ahih manin ki lungdam mahmah hi.\nMalaysia gamsung aom ZAM (Zomi Association of Malaysia) panin Zolai tawh kalsim in Newsletter neiden uhhi. Kuala Lumpur khuapi sung aom Zomi te kikhopna\n9/2/2016 06:25:40 pm\nI am touch with this article from many month ago and i check its new post at every weekend but i collect many useful news about the current situation of the world that is easy to understand. I am too much exited with this blog post and i appreciate the site owner for post such all great news and thanks for this great help.


url: =LESSON 7 AUGUST 10-16 JESUH LEH HUHNA KISAMTE ~ MUC\nLESSON 7 AUGUST 10-16 JESUH LEH HUHNA KISAMTE\nAdmin 11:21:00 PM Articles, Sabbath School Lesson\nJESUH LEH HUHNA KISAMTE\nTu Kaal Sung Sim Ding: Lk. 1: 46 – 55; 4: 16 – 21; 7: 18 – 23; Matt. 12: 15 – 21; 21: 12 – 16; Mk. 11: 15 – 19; Isa. 53: 3-6.\nKAMNGAH: “Topa Kha Siangtho in keima tungah a om hi. Bang hang hiam cihleh mizawngte tungah lungdamna thu a tangko dingin, Amah in sathau hong nilhzo hi. Lungsim kitamkhamte a damsak ding, a kiman mite a kikhahkhiatna thu a hilh ding, mittawte khua a musak ding, netcipna a thuakte a suaktasak ding leh Topa hong san hun hong tungta hi, cih thu a tangko dingin Amah in kei a hong sawlzo hi,” a ci hi (Luke 4: 18, 19).\nJesuh in leitungah mihingin a hong pianna thu tampi om a, tuate lak panin mihing in Pasian in kua hi, cih i muhtel nading kihel hi. A thute, a hong kipiaknate, a nunzia, mi nautangte lakah a hong omzia cihte tungtawnin Pasian hong musak hi. Ama nunzia in nuntak kikhelsak hi. Messiah a hong nunzia ding, Thuciam Lui kamsangte, ama nu Mary hi taleh a sep ding a thuhilhna sungah Jesuh mahmah in zong genkhol uh hi (Lk. 4).\nTua banah Matthew, Mark, Luke leh John in zong Thuciam Lui kamsangte kammalte zangin Jesuh nasep ding pulaak uh hi. Kamsangte genkholh bang mahin Jesuh in cimawhte leh nengniam thuakte hehpih hi.\nAhi zongin biakna makaite in Jesuh in amaute do gawp dingin ngaihsun uh hi. Tua hangin hehpihna nei lo, thu maan lo-in Jesuh kolbulhin singlamteh tung khailum uh hi.Jesuh sihna tungtawnin Pasian in thu maan lohna, mawhna siatna mu hi. Jesuh in sihna zo-in nungta kik a, mawhneite adingin hoihna, nunna leh hotkhiatna hong ngahsak hi.\nA thupiang ngaihsun in: Mary in vantungmi Gabriel tung panin thu ngah hi. Gabriel in Mary tungah Jesuh pianna nu, Sangpen Pa Tapa pianna na hi ding hi, ci hi. Mary in kuama tungah pulaak nai lo-in amah sangin uham zaw a sanggam nu Elizabeth kiangah va hawh hi. Tua laitakin Elizabeth in zong naupaai ding kilamen hi.Kha Siangtho makaihna tawh Elizabeth in Mary in a pulaakma-in Mary gen ding thute theikhol hi. A nihun Pasian hoihna leh a kamciamte hangin nuamna tawh kidim uh hi.\nLk. 1: 46 – 55 sim in. Mary nuam nading thute leh Vanglian Pasian in ama ading a sep ngaihsun in. Bang hangin Pasian biakna leh phatna sungah mimal hi taleh mipi kihel ding kisam hiam?\nMary la in Hebrew kamsangte gelh ahih kei leh Late sungah kihel dingin kilawm hi. Mary in Pasian tungah lungdamin nuamna tawh kidim hi. A nuntakna Pasian nasepna teltakin mu hi. Tua banah a mite ading leh mi khempeuh adingin Pasian hong geelsak hotkhiatna mu thei hi. Mary in Pasian vangliatna, phattaak cing ahihna banah hehpihna tawh kidim, nengniam nawlkhin thuakte, mizawngte a hehpih Pasian hi, ci-in pulaak hi. Vantungmi in Mary in naupaai ding lungdamna thu pulaakin Mary in la a sakma-in vantungmi in hih bangin pulaak hi: “Gam ukte a kumpi tokhom panin khiasuk a, a kinengniamte a lamsang hi. A gilkial mite na hoih tampi guan a, mihaute ahihleh a hawmpi-in a paikhiasak hi” (Lk. 4: 52, 53).\nJesuh in mihingin a hong suah a kipan, Amah in ukpa (Lk. 1:43) ahihna kilang pah hi. Ahi zongin ama Gam in leitung tawh kibang lo hi. Jesuh pulaak Pasian gam in hih leitung tawh kilangdo gam hi ding hi. Hih leitung vangliatna, hauhnate in Jesuh hong hilh Pasian gam sungah a neu pen hi ding a, a zawngkhalte hatna tawh kidim ding uh a, a kinengcipte suakta ding uh hi\nPawlpi in Pasian gam kilangsak ding ahihleh, Mary gen bangin pawlpi in leitungah bangzah kilamdanna a piangsak hiam? Khrih itna a ngah mihau, uliante tungah thuman lo lampi tawh hi lo-in, mite etteh thamcingin pawlpi in Pasian gam a pulaak ding hiam?\nJesuh Nasep A Pulaak Thu\nJesuh in a masa pen a thuhilhna-ah a sim Lai Siangtho Isaiah 61:1,2 a sim, a tuahkhak a simziau hi lo hi. Tua ni-a sim dingin kigeel maw, ahih keileh Jesuh in a teelkhiat maw, cih pen a lamdang thu hi lo hi. Lai Siangtho siksanin a thuhilhte (Lk. 4: 16- 21), tuni-in Lai Siangtho tangtunna thu na za uh hi, ci-in Luke in Jesuh nasep kipatna ciamteh hi. Jesuh in na khempeuh kilamdangsak Mary la siksanin thuhilh a, a nasep tangzai semsem hi. Jesuh leh Luke in hotkhiatna thu a genkik uh ciangin, Jesuh nunzia, a nasepte a pulaak khol Isaiah genkholh thute pulaak uh hi. Hih thute mah tua-ma kum 30 lai-in Mary in pulaak khin hi. Mizawngte, gimthuakte, a kinengniamte mitsuanin lungdamna kihilh hi. Jesuh in mi cimawh, gentheite tungah lungdamna thu pulaakin Ama thu kigenkhoI Isaiah thute mah siksan hi. Jesuh in in a sepna khempeuh leh a mungtup in mite huhna upna thu tonkhawmsak hi. Jesuh in cimawhte huhna leh upna thu khentuam lo hi. Jesuh leh a nungzuite in cimawh genthei-te a huh uh ciangin upna thu zong lamsangsak hi.\nLk. 4: 16-21 leh 7:18 – 23 enkak in. Bang hangin tua bangin Jesuh in dawngkik hi ding hiam? Koi bangin Jesuh in Messiah ahihna leh Pasian ahihna na dawngkik ding hiam? ___________________________________________________________ ___________________________________________________________\nJesuh in a nungzuite a sawlkhiatin cimawh genthei-te huh dingin thupia hi. A pai-na mun khempeuh ah “ Vantunggam hong nai ta hi,” ( Matt. 10:7) ci-in thupuakin a sawlteh cinate damsakin, misite thosakin, phaak neite damsakin, dawi vei-te damsak dingin thupia hi. Man ngen lo-in a ngah mah bangun man ngen lo-in piakhia dingin kisawl hi (Matt. 10:8). Nungzuite in Jesuh min tawh a sepna khempeuh uh in Jesuh thuhilhna leh Ama gam kilangh dingin kisawl hi. Amaute in Jesuh tawh nasemkhawm ding leh a mangthang mite, mi nunniam pente leh nawlkhin thuakte lamsang ding uh hi.\nKoi bangin cimawh, genthei-te huhna leh vantungmi thumte thupuak in tonkhawm hiam? Bang hangin thuman tangko-nate ah huhna kisam mite huhin thuman tangko ding i hiam?\nJesuh In Damsak Hi\nLungdamna Thubu Matthew pan John sungah Jesuh nalamdangte kigelh hi. Tuate lak panin cina damsak nalamdang tam pen hi. Isaiah genkholh bangin Jesuh in mittaw-te khuamuhna pia-in, kumzawn natnate a kipan cina khempeuh damsak hi (Mk. 5: 24 – 34;Jn. 5: 1-15). Ahi zongin hihte sangin a thupi zaw-in khebai-te lampai-sakin, paaknatna damsak hi. A kam tawh thupia-in damsak bek hi lo-in tua bang mite kihlo-in a khut tawh lawngin damsak hi. Dawivei-te damsakin a si-te nunna guankik hi.\nTua bangin nalamdang a bawl ciangin mi tampi in zui-in Amah a langpangte leh a um lo-te in um ding uh hi, ci-in i ngaihsun hi. Ahi zongin tua bang hi lo hi. Jesuh in tua bangin damna ngahte in kuama kiangah pulaak lo dingin khaam hi. Damna ngahte in Jesuh sawl bang manglo-in, a damna uh pulaak kawikawi uh hi. Jesuh in nalamdang a bawl ciangin tua nate sangin a thupi zaw, thuthuk zaw hilhnopna tawh a bawl a hi hi. Jesuh deihna bulpi in mite in hotkhiatna a ngah nading uh ahi hi. Ahi zongin Jesuh in mite hehpih ahih manin tua bangin nalamdang bawl hi. Gentehna-in mi 5000 anvakna-ah, Jesuh in mi honpi a muh ciangin amaute hehpih ahih manin cinate damsak hi (Matt. 14:14). Jesuh in gimthuakte gimna thuakpih hi. Ama kiang a zuante khempeuh huhin, a nunna uh domsang hi.\nMatt. 12: 15 – 21 sung a Isaiah genkholh thu sim in. Koi bangin Isaiah leh Matthew in mi tampi in damna ngahna sangin a thupi zaw Jesuh nasep pulaak uh hiam?\n“Jesuh bawl nalamdang khempeuh in Jesuh in Pasian hi, cih pulaak hi. Jesuh nasep khempeuh in kamsangte genkholh Messiah nasep ding kamsangte genkholhna bangin tangtung hi. Ahi zongin Pharisee-te in Jesuh nasep hoihte hangin heh uh hi. Jew makaite in gim thuakte hehpihna nei lo uh hi. Amaute huaihamna, angsung zonna hangin gim thuakte Jesuh in suakta-sak hi. Tua hi-in Jesuh bawl nalamdangte in biakna makaite tungah thuhilhna suak hi.” Ellen G. White, The Desire of Ages, 406.\nJesuh in hehpihna leh thu maanna tawh kidim ahih manin cinate damsak hi. Ahi zongin natna damna ciang bek deihna hi lo hi. Tua bangin a bawl nalamdangte deihna bulpi in mite in tawntung nunna sung a lut theih ding uh deihna hi. (Jn. 17:3).\nMatthew pan John sunga kigelh Jesuh nasepte i sim ciangin Jesuh migitna hong lunggulhsak semsem hi. Cinate a damsakna, naupangte a itna, a mangthangte zonna, Pasian gam thu-te in i lungsim hong lawng hi. Hih bang thute hangin Jesuh in biakna makaite langah a gamhtatna, a ngongtatnate i muh ciangin a gamtat lamdang i sa hi.\nMatt. 21: 12 – 16; Mk. 11: 15 – 19; Lk. 19: 45 – 48; Jn. 2: 13 – 17 sim in. Lungdamna Thu gelh Matthew, Mark, Luke leh John in a thupi mahmah bang thu pulaak ciat uh hiam?\nMathew, Mark, Luke leh John in biakinn suansuahna thu a pulaak uh, lamdangsak ding hi lo hi. Hih thu in sepna, deihsakna leh mite muhin gamtatna kihel hi. Biakna makaite in tua bangin biakinn a zatzia uh hangin Jesuh lunghimawh hi. Jesuh in meihal biakna dingin kizang ganhingte zang nawn lo-in biakpiakna maan taktak kilaih ding thu pulaak khol hi. Jesuh in meihal biakpiakna manphatna bei ding hi ta-in, tuate limciin, leitung mawhna, mawhneite aitangin a hong sihna pulaak hi. Hih thu in Hebrew kamsangte nasep tawh kituak mahmah hi. Gospel gelhte in zong Isaiah, Jeremiah, Late siksanin Jesuh nasep pulaak uh hi.\nMite in Jesuh in kamsang ahihna theitel uh hi (Matt. 21:11). Jesuh in biakinn huang sung a vanzuak, sumkhekte hawlkhia-in, mihonpi tungah thuhilh a, Ama damsak mi tampi zong thungai-in hong pai uh hi. Ama thuhilhna a ngai mite in lametna nei-in, Ama lawn mite in damna tawh kidim uh hi.\nBiakna makaite in zong Jesuh in kamsang hi, cih theitel uh hi. Ahi zongin amau adingin lauhuai dinmun hong tun ding hi; a nuntak khuasakzia uh kisusia ding hi, cih thei ahih manun, amau ma-a kamsangte tungah a bawl bangun, tu-in zong Jesuh thah ding vaihawm uh hi.\nJesuh hunlai-a mite bangin tu-in zong biakinn niinsakin, vanlei, vanzuakna mun a hi lo dingin koi bangin nungta ding na hiam? Koi bangin tua bang lauhuai-na tawh kipelh ding na hiam? Bang thu-te in lauhuai hiam?\nPasian in na khempeuh mu-in mizawngte thuumna za-in a kinengniamte a hehpih Pasian hi. Pasian in Jesuh sungah leitung gitlohna, nengniamna, thu maan lo nasepna a thuak Pasian hi. Jesuh in hoihna tawh kidimin a nuntakna, a nasep khempeuh in itna, hehpihna tawh kidim hi taleh, muhdahna, hazatna leh thu maan lohna hangin sihna thuak hi.\nSiatna, gitlohna, nengniamna tawh kidim mawhna vangliatna hangin Gethsemane huan sung panin gimna tawh a thunget a kipan mat le hen, bawlsiatna, thusitna, zahko-na, singlamteh tung kikilhna leh sihna hong thuak hi. Ama siantho-na, dikna, hoihna hangin Jesuh in gimna lianpi hong thuak hi: “Amah kiniamkhiat tawm zaw a, nasem lim a hong puazaw hi. Mihing bangin amah hong kibawl a, mihing teekteek mah a hong sun hi. Amah hong kiniamkhiat tawm a, singlamteh tung nangawnah sih ding a ut hi” (Phil. 2:7, 8). Hotkhiatna tangthu in ei adingin Jesuh hong kipiakna deihhuai-na hong mu-sak hi. Ahi zongin Ama thuakna, a maan lo-in gimna a hong thuak mangngilh ding hi lo hi.\nIsa. 53: 3-6 sim in. Mawhnei mihingin a hong nungta Jesuh in mawhneite adingin a hong thuakna bang hong hilh hiam? Koi bangin eite thuak ding khempeuh a hong thuakna hong mu theisak hiam? ___________________________________________________________ ___________________________________________________________\nPasian in mawhna, thu maan lo-in Jesuh gimthuaknate thei hi. Khialhna nei lo mi khat in thahna a thuak ciangin hehna piang hi. Pasian hehna lianzaw ding hi. Pasian in mihingin hong piangin, mawhna, siatna tawh kidim mihingte tawh hong nungta hi. A hong hehpihna, a hong itna, a cihtakna muanlah ding hi lo hi. “Eite’ neih Siampi Lianpen pa in i ginat lohna-ah eite mah bangin zia-etna khempeuh a thuak hi a, ahi zongin mawhna bawl lo hi” (Heb. 4: 15). Pasian zia le tong hong kilangh hi.\nKoi bangin singlamteh tung pan hong kilaak hotkhiat lungdamna thu i sungah hong teeng thei ding hiam? Topa ading sepna khat peuhpeuh, a diakdiakin cimawh genthei-te huhna hi taleh tua bang nasepnate siksan dingin, Jesuh in eite tangding bek hi lo, cimawh genthei-te adingin zong a hong sihna thu bulphuh ding kisam hiam?\nNgaihsutbeh Ding: Ellen G. White, ‘ In the Footsteps of the Master,” 117 – 124, in Welfare Ministry; “ Days of Ministry,” 29 – 50 in the Ministry of Healing; The Temple Cleansed Again,” 589 – 600; “ In Pilate’s Judgment Hall,” 7223 – 740 in the Desire of Ages.\nThukham palsat khempeuh in Pasian thukhenna thuak ding hi, cih pen Lai Siangtho in kitel takin hong hilh hi. Pasian in hehpihna tawh kidim ahih manin mawhneite thu hong khen lo ding hi, ci-in zuau gente in singlamteh tungah Khrih hong sihna ngaihsun uh hen. Mawh nei lo Pasian Tapa hong sihna in mawhna thaman in sihna hi, cih hong hilh hi. Pasian thukham a palsat khempeuh in a thaman ngah hamtang ding hi. Khrih in mawhnei lo, mihingte adingin mimawh hong suak hi. Thukham palsatte mawhna hong pua hi. A Pa maitang hong laih a, lungsim kitamin a nuntakna hong pia hi. Mawhneite a hong tatkhiatna dingin hong si hi. Tua simloh mawhneite a hong tat nading lampi dang om lo hi. Khrih hong sihna a nialte in ama mawhna, thukham a palsatna thaman thuak ding uh hi.” Ellen G. White, The Great Controvery, 539, 540.\n1. A tung a Ellen G. White laigelh ngaihsun kik in. Khrih in a thuak ding a kilawmlo pi, mawhna thaman sihna hong thuak hi. Bang hangin hih thu phawk tawntung ding thupi hiam?\n2. Leitung ki-ukzia kipuahphatna tungtawnin Vantung Gam hong piang dingin Jesuh in pulaak ngei lo hi. Nenniam thuakte suahtakna a ngah nadingun thauvui thautang ahih kei leh leitung thuneihna tawh kipelh lo hi. Gimna khat a bei nadingin gimna khat mah zat kul hi. Kinenniamna thuakte suahtaak nadingin, Khristian thu-umte in leitung makai, thuneite tawh mapang khawm ding hi mah taleh, tua bang thuneihna in khat ii gentheihna a suah khak loh nading kidawp kul hi lo hiam?\n3. Mawhneite a hong kihotkhiat nadingin pello a kul hamtang a piang thute ngaihsun in. Thu maan tawh kidim Jesuh in thu maan lo mite adingin hong si hi. Bang hangin ei adingin a lian mahmah Jesuh hong sihna in ama sungah mi thak hong suaksak hiam?\nTOMLAKNA: Lungdamna Thubu-te in Thuciam Lui sung kamsangte genkholh thute, Jesuh sungah a tangtunna hong hilh hi. Messiah in mizawngte adingin lungdamna thu, nengniam thuakte adingin suahtakna, a damlote adingin damna hi. Ahi zongin a hong sihna in thu maan lo-in a hong thuakna in mawhna tungah zawhna hi. Ei adingin a hong sihna hangin, mawhmai-na leh tawntung nunna ngah ihih manin Ama tungah i lungdam hi.


url: =Jeremiah 3 | Siantongluan\n"Mi khat in a zi ma hen la, tuanu in zong amah nusia-in, midang khat zi va suak leh, a pasal masa in tuanu lakik thei ding ahi hiam? Tua gamteng a ninsak khin suak ding hilo ahi hiam? Nang pen numei paktat suakin mi tampi tak tawh kingai khinzo napi-in, tu-in kei kiang hong zuankik ding na hi hiam, Topa in kong ci hi.\nKhuadak in la mualsang dawnte en dih in. Hong kilup khoppih lohna mun koi laitakah om ahi hiam? Arab mite in a suam dingun gamlakah mi a ngak uh bangin lam gei-ah tu-in na luppih ding mi na ngak hi. Na paktatna leh na gitlohna tawh hih gam na ninsakzo hi.\nTua hang mahin guahtui kikangsak a, guah nunung hong zulo hi. Ahi zongin numei paktatte tawh a kibang hinapi-in na maizum thei kei lailai hi.\n"Tumahin kei nong sam a, Ka pa aw, ka neulai pek pan ka lawm na hi hi\nnang keima tungah heh tawntung ding na hi hiam? A tawp dongin lungham den ding na hi hiam? na hong ci hi. En in, tua bang na cih hangin, siatna na hih theih khempeuh na hih khinzo hi," a ci hi.\nKumpi Josiah in a uk laitakin Topa in kei hong hopih a, "A zulhzau Israel, mualsang tung khempeuhah pai-in singlim nuai khempeuhah numei paktat bangin a om kawikawina na mu khinzo hiam?\nHih teng a hih khit ciangin kei kiangah hong kileh kik ngawn ding hi, ci-in ka up hangin amah hong kileh kik tuanlo hi. Tua bangin a gamtatna pen numei ginalo a sanggamnu Judah in zong a mu hi.\nA zulhzau Israel, midang tawh a khialhna hangin kimakna lai pia-in, ka hawlkhiat zong amah in a mu hi. Ahih hangin numei ginalo Judah lau tuanloin, amah zong numei paktat khat mah a va suak veve hi.\nTua bang hih ding amah in baih ngaihsut lel ahih manin suangtum leh singtawng peuh bia-in khial a, gam a ninsak hi.\nHih bang teng hinapi a sanggamnu, numei ginalo Judah, a lungsim takpi tawh hong kilehkik loin, a kilehkik hong kineihkhem bek hi, Topa in kong ci hi," hong ci hi.\nTua ciangin Topa in kei hong hopih a, "A zulhzau Israel, numei ginalo Judah sangin a mawhna tamzaw hi.\nPai in la leilu lam Israel gamah hih bangin va taangko in: Hong kilehkik in, a zulhzau Israel aw, Topa in kong ci hi. Hehna tawh nang kong en kei ding hi; bang hang hiam cih leh a hehpih theipa ka hi hi, Topa in kong ci hi. Ka heh tawntung kei ding hi.\nNa mawhna na phawk ding bek kisam hi. Topa na Pasian na langpanna, singlim nuai khempeuhah gamdang pasian-te tawh na khialh kawikawina leh ka thu nong manlohnate pulak in, Topa in kong ci hi.\nHong kileh kik un, a zulhzau ka tate aw, Topa in kong ci hi. Bang hang hiam cih leh note pen keima mite na hi uh a, khuapi khat panin mi khat, beh khat sung panin nih cih bangin hong la-in, Zion khua-ah ka hong puak ding hi.\n"Ka thu a hong mang makaite ka hong pia ding a, amaute in pilna leh siamna tawh note hong uk ding uh hi.\nTua hun ciangin gamsungah note pungin na tam uh ciangin Topa in kong cihin-ah, mite in, "Topa Thuciamna Singkuang," ci-in genin a nei nawn kei ding uh hi. Amaute in ngaihsun khalo ding uh a, phawkkha loin, zong a goih beek kei ding uh hi. Thamloin zong a bawlkik nawn kei ding uh hi.\nTua hun ciangin Jerusalem khua pen Topa kumpi tokhom kici ding a, Jerusalem khua Topa omna-ah gam khempeuh hong kikhawmin, amaute in amau mawhnopna lungsim uh a zui tentan nawn kei ding uh hi.\nTua hun ciangin Judah mite in Israel mite hong pawlpih ding uh a, leilu lam gam salsuahna panin na pu na pate uh luah dingin ka piaksa gamah a paikhawm ding uh hi.\n"Israel aw, ka tapa bangin nang hong bawlin, gam khempeuh lakah a hoihpen gam nopci mahmah khat nang hong pia ning, ci-in ka ngaihsun hi.\nAhih hangin a thumanlo zi in a pasal a nusiat bangin Israel mite aw, Topa in kong cihin-ah, no zong kei tungah nong thuman kei uh hi, ci-in va taangko in," hong ci hi.\nMualtung panin awging khat hong kiza a, Israel mite kahna leh tauna awging ahi hi. Lam a pialna hang uh leh Topa a Pasian uh a mangngilhna hang uh ahi hi.\nTopa in, "Hong kileh kik un, a zulhzau ka tate aw, na zulhzauna uh kong damsak ding hi," a ci hi. Amaute in zong, "En in, nang kiang kong pai uh hi. Bang hang hiam cih leh Topa kote Pasian na hi hi.\nMualtungte leh mualsangte tungah gamlum lialuanate zuaupi taktak hi a, Israel mite hotkhiatna ding Topa eite Pasian kiang bekah om takpi hi.\n"Ahih hangin i neu lai-a kipan a zumhuai Baal pasian i biakna hangin i pu i pate biakna ahi tuulebawngte, a tapate leh a tanute khempeuh uh i sum khinzo hi.\nTua ahih manin maizumin lum ni. I minsiatna silh ni. Bang hang hiam cih leh i neulai-a kipan tuni ciangdong eite leh i pu i pate pen Topa i Pasian tungah i mawh khinzo hi. Topa i Pasian thu i mang kei khinzo hi," a ci uh hi.